Pajenn:Guillouzic - Bue Zant Ervoan, 1894.djvu/58 - Wikimammenn\nPajenn:Guillouzic - Bue Zant Ervoan, 1894.djvu/58\nmeuz klevet laret na oa ken a vara en he di, ha na gave ket evit arhant, hag ec’h on deut da gas eun tam d’ean ; » ha n’eur laret ze a lakaz war an dol ter dorz vara paket n’eul lien gwen, ha neuze iez d’azein n’eur c’horn. Med mont a reaz ahane hep na ouiaz den man ebet, klasket a oe vit ma dije he mern, med na oe ket kad. Zant Ervoan a laraz d’he tewel war ze. Herve lavar an testo na devoa ket gallet ar wrek-ze mont ermez an ti, pe n’eo gwir a oa zerret an or, ar c’hure nevoa prennet anei pa oa retornet d’an ti. An oll a gemeraz ar greden penoz a oa kement-se oll eur burzud, ha bean oa en gwirione.\nEntre parouz ar Vinihy ha Koatreven a zo war hent Lannuon eur pont hanvet ar Pont-Losket. Ar pont-se a oa bet devet, hag a oa eun artizan deuz Langoat, he hano Ervoan Kerwezenek, o vont d’ober unan neve ; ziouaz d’ean, digoueet a oa d’he artizanet troc’han an treusho re ver, hag a oa o vont da gad eun tam mat a goll mar vije ret d’ean diskar gwe all d’ober treusho. War ze a arriaz person Louanek o vont da Gervarzin, hag o welet an dud-se glac’haret, a c’houlaz petra oa, hag a oe laret d’ean. — « Marteze, eme-han, na peuz ket muzuret mad, diskwelet d’in ho muzur, ma welin. » Muzuri rez ar zant an treusho hag a gavaz anhe re hir. N’ellan ket laret pegement a oe trugarekaet ar zant gant an dud-se ; hen na laraz d’he nemet eun dra : bean kristenien vad ha diwall d’ober drouk da den ; hag a dalc’haz da vont gant he hent. Ar pont-se zo bet gret aliez aboue, med kement gwej a dremen an den\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/58&oldid=127444 »


Penaos ober gant an div yezh, asturianeg ha kastilhaneg, e parlamant an Asturies ? Kavet ez eus bet un diskoulm gant ar… PSOE ! Adal bremañ, pa prezego ur c’hannad bennak en asturianeg o do droad ar re n’o deus ket komprenet ar brezegenn da gaout un droidigezh e kastilhaneg dre skrid pe da c’houlenn e vefe adlavaret ar brezegenn e yezh Cervantès.\nN’eo ket ur ral klevet kannaded o prezegenniñ en asturianeg pe « bable » e breujoù ar proviñs. Padal n’eo ket kenofisiel c’hoazh ar yezh. Hogen, Vox ar strollad neo-frankist ha spagnolour eus an tu pellañ a c’houlen abaoe bloavezhioù, e vefe troet an holl brezegennoù e kastilhaneg. Dirak al lez-varn vonreizhel e oa degouezhet an afer zoken ! Hervez Podemos « e kompren an holl gannaded an asturianeg » neuze « n’eo ket reizh ar pezh a azgoulenn Vox ».\nE kenkas ma vefe tabut diwar-benn ster ar gerioù eo an droidigezh e spagnoleg a dalvezo en testennoù ofisiel avat.\nInternational 02/06/2021 04:32\nLec’hienn internet kêr Xixón e spagnoleg nemetken\nPsikodrama en Asturies : tennet eo bet troidigezh asturianek lec'hienn internet Xixón (Gijón e spagnoleg) ! Hervez ur steuñv bet votet gant ar c'huzul-kêr e ranke...


Pajenn:Perrot - Bue ar Zent.djvu/719 - Wikimammenn\nPajenn:Perrot - Bue ar Zent.djvu/719\nAr veaj kentan a rejont asamblez oa eus Troad betek Philip, er Masedoan, war-dro ar bla 51. Diwar ar mare-ze, an daou sant bras-man n’en em zispartijont ket nemeur. Sant Lukas n’en doa ken c’hoant nemet rannan gant an abostol e labouriou hag e boaniou. Asambles e rejont tro ar c’hêriou bras eus ar Gres, hag eun eost puilh a gristenien a ziwanas war o lerc’h. Gant sant Pôl e oa pa oe heman prizoniet en Sezare ; ha pa oe kaset ac’hane da Rom, Lukas hen heuilhas hag a chomas gantan . Eun nebeut blaveziou goude, pa oe, evit an eil gwech, prizoniet\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/719&oldid=141020 »


Gant red an dour: 06/2006\nAr fallgalon on krapet ganti hiziv.\nPetra zo o waskañ ouzh va ene ? Poan-spered reizh pe emgarantez ziwir ? Ne gavin ket respont ebet. N’eus forzh penaos, ne vefe ket talvoudus.\nAdkregiñ a ran gant red va buhez. Kempenn va gwele, distlabezañ va c’hambr, diskrivañ d’ur mignon, kendelc’her gant ul labour kroget bennak. Kendelc’her ouzh va buhez.\nFenoz ec’h adkavin va foan, ar gwask d’am c’halon.\nDre chañs e vefe bezañ un draig dic’hortoz hag a zegouezhfe em devezh. C’hoarzhadenn ur plac’hig hag a red war lerc’h he mamm. Un amezeg hag a son klarinetten en abardaez. Aloubiñ a ra ur sioulder trumm ac’hanon neuze, evel gwad nevez o redek em gwazhiennoù.\nPe netra. Frealz ebet. Bec’h ar vuhez o pouezañ war ma divskoaz.\nPerak out mantret, va ene,\nha perak hirvoudiñ ?\nEsper e Doue, rak e veuliñ a fell din,\neñ va salver ha va Doue ! (Salm 41)\nkaset gant Rémi Chéno @ 07:25 2 evezhiadenn\nPelec’h e gavan skeudennoù ma blog ? War ul lec’hienn dispar ha digoust atavik : stock.xchng.\nRet eo en em enrollañ da gentañ. Digoust eo, evel-just ! Ha da c’houde e vo tu da glask skeudennoù eus an dibab bern-war-vern.\nPep skeudenn a zo staget gant un diskrivadenn hag a zo resisaet an enklask ganti. Gant un notenn ivez evit merkañ ar re wellañ.\nUl lodenn eus ar skeudennoù zo miret gwirioù o adskeudennadur, ul lodenn all zo dieub o gwirioù. Digoust eo ar peurvrasañ.\nMont a ran di alies en-dro…\nkaset gant Rémi Chéno @ 18:09 0 evezhiadenn\nSkeudennoù ar yezh\nDeskiñ a ran brezhoneg abaoe daou vloaz hepken. N’eo ket tra-walc’h evit komz flour, siwazh. Sur eo : ne soñjan ket e brezhoneg, o tistreiñ ma mennozhioù eus ar galleg emaon. Da betra e servijo neuze ? Ne dalv ket ar boan da skrivañ ur yezh distroet ! Fellout a rafe din sevel frazennoù en ur yezh wir. Me a gav din, brezhoneg zo ur yezh eus an douar. Pa vezan o soñjal e Breizh pe e Breizhiz en em gasan d’ur vro eus kouerien e Kreiz-Breizh, etre Boulvriag ha Bulad-Pestivien, da lavarout eo etre Bro Gerne ha Bro Dreger. Koadoù teñval, brumenn c’hleb, kleuzioù uhel, chapelioù maen… Setu ma doare da garout Breizh. Du-hont e vez komzet ur yezh druz evel an douar, leun a skeudennoù, fetis evel ar vuhez wirion.\nLenn a ran oberenn Anjela Duval a-benn ma vo boazet ma divskouarn tamm-ha-tamm da sonerezh he yezh.\nkaset gant Rémi Chéno @ 10:06 1 evezhiadenn\nkaset gant Rémi Chéno @ 10:35 0 evezhiadenn\nPerak ec’h addegas gouel ar Pantekost ar memes gwerzioù gant Baudelaire d’am soñj bepred ?\nAr sonerezh ma c’hemer alies evel ur mor !\nDavit ma sterenn zisliv,\ndindan ul lein brumennek pe dre un eter frank,\ne lakaan da ouel ;\nDont a ra da soñj din bloavezhioù ma bugaleaj e Provañs, pa vezen o kavout ma flijadur e redadennoù a-dreuz ar c’hoad krenn. En ode Saou, e-kichen Krest, en un douar trufennus, e tigor ur boulc’h evit an hini n’eus ket aon oc’h en em ginnig d’ar mistral feuls a chervad eno. Di ez aen em follentez evit kargañ ma c’horzailhenn gant c’hwezh ar munudig hag ar tin.\nGant ma bruched war-raok ha ma skevent c’hwezhet\nevel ul lien,\ne krapan gant kein an tonnoù krugellet\na vouch an noz diouzhin ;\nBepred m’eus karet an avel, mignon ma rogoù e oad-krenn eo bet, an hini a fizien ennañ ma c’hevrinoù pa oan o yudal anezho a-dal dezhañ.\nSantout a ran o taskrenañ ennon youloù holl\nul lestr o c’houzañv ;\nan avel vadelezhus, ar barr-amzer gant e reverzhioù\na luskell ac’hanon\na-us d’an islonk divent.\nUn avel bar e vefe en Doue, a c’hallfen risklañ lestr ma buhez dezhañ ? Prometiñ a ra ur chervad par, buhez a-leizh dimp ?\nA-wezhioù all, kalm-gwenn, melezour bras\nEur ar c’halm-gwenn, pa c’hwezh an aezhenn dister a santer a-boan, zo amzer ar feiz kentoc’h eget amzer an dic’hoanag.\nkaset gant Rémi Chéno @ 17:16 0 evezhiadenn\nSetu daou haiku nevez…\nE-barzh kasenn ar stêr e tremen an amzer\na-dreuz va daouarn serret.\nAr beure-mañ e c’hwezh an avel war-du an hanternoz.\nAdkemer a ran an hent d’am burev.\nHag an hini trede :\nOuzh sked al loar, he dremm morlivet.\nHag he sae ruz-flamm.\nkaset gant Rémi Chéno @ 10:53 0 evezhiadenn\nSarac’h ar gwez-tilh a-hed an hent,\nskedoù an heol o c’hoari war-c’horre al lenn,\ne koun largentez ho prezegennoù.\nTeñvalijenn ar c’hoad tolzennek,\nkoumoul nec’hus ha gourdrouzus oc’h astenn war ar vro,\ne koun ho stagadur ouzh ar groaz.\nGwrizioù don ha stank an dervenn,\nhiboud didroc’h ha dalc’hus ar stêr,\ne koun ho tiskenn d’an ifernioù.\nKanoù ar c’halvenniged evit tarzh-an-deiz,\nredadenn ar c’honikled er parkeier,\ne koun ho tasorc’hidigezh vadelezhus.\nkaset gant Rémi Chéno @ 09:37 0 evezhiadenn\nSetu daou haiku nevez :\nUn dakenn c’hlizh war un delienn.\nPiv eo an hini a vag an egile ?\nAr rozenn am eus foulet\nhe deus dilezet he c’hwezh-vat din.\nBreskezh ha madelezh a-gevret. Piv eo kreñv estreget an hini a zo brokus ? Ha penaos e vez un den brokus panevet ma ro e vuhez ? En ur vervel he deus roet ar rozenn he c’hwezh-vat…


Wikipedia:Kumuniezh/An davarn/sizhunvezh 37, bloaz 2011 - Wikipedia\nWikipedia:Kumuniezh/An davarn/sizhunvezh 37, bloaz 2011\n1 12/09/2011 — 18/09/2011\n1.1.1 a) ar fedoù\n1.1.4 Trawalc'h !!!\n1.2.1 A-du e savan gant Bianchi-Bihan\n1.2.2 Skeudennoù er wiki saoznek!!!\n1.2.3 Ar gaoz kentañ\n1.3 Wikipedia:Kumuniezh/votadeg evit merourien Gouere 2011\n1.4 Skeudennoù er wikioù spagnolek hag italianek...\n1.8 Kristina Danmark\n12/09/2011 — 18/09/2011[kemmañ ar vammenn]\nSkrivañ un dra bennak er seizhvet sizhun ha tregont eus 2011 | An davarn | sizhun a-raok — sizhun war-lerc'h\na) ar fedoù[kemmañ ar vammenn]\nKrog eo Kadwalan da ren ur stourm personel a-enep ar skeudennoù er pennadoù diwar-benn an anvioù tud. Da skouer Flora.\nSetu penaos e oa a-raok tremen Kadwalan: http://br.wikipedia.org/w/index.php?title=Flora&oldid=978908\nSetu an taol graet: http://br.wikipedia.org/w/index.php?title=Flora&action=historysubmit&diff=1051759&oldid=978908\nSetu stad ar pennad bremañ: http://br.wikipedia.org/wiki/Flora\nSetu darn eus ar skeudennoù tennet:\nFlora, gant Tizian.\nFlora e-barzh La Primavera, gant Sandro Botticelli.\nFlora livet gant Rembrandt van Rijn.\nIstor[kemmañ ar vammenn]\nKrog e oa ar stourm a-bouez-se d’ar 6 a viz Gwengolo er pennad Guerrero: *http://br.wikipedia.org/w/index.php?title=Guerrero_(dishe%C3%B1velout)&diff=prev&oldid=1048022 Kendalc’het eo al labour d’an 13 a viz Gwengolo, devezh bras, e-barzh un 20 pennad all, en o zouez:\nAnna Maria: http://br.wikipedia.org/w/index.php?title=Anna_Maria&action=historysubmit&diff=1051629&oldid=925345\nMaria Antonietta : http://br.wikipedia.org/w/index.php?title=Maria_Antonietta&action=historysubmit&diff=1051605&oldid=1051597\nLucrezia de’ Medici : http://br.wikipedia.org/w/index.php?title=Lucrezia_de%27_Medici&action=historysubmit&diff=1051511&oldid=997675\nhag ivez Auguste, Augusta, … ha re all c’hoazh. Ul labour holloueziadurel brav.\nKenderc’hel a raio moarvat en devezhioù da zont: kalz pennadoù a chom dezhañ da weladenniñ c’hoazh, met buan e labour: kalz aesoc’h eo drailhañ skeudennoù eget lakaat anezho, evel ma oar an holl saverien pennadoù.\nA-bouez eo din gouzout hag eñ e talv ar boan din derc'hel da labourat war ar pennadoù db anvioù-tud: skeudennoù a glaskan lakaat atav, ne blij ket din ar pennadoù hep skeudennoù, met ma vezont tennet gant ar merour bras goude eo gwelloc'h ganin mont da blantañ pour. Setu perak e kinnigan d’an dud reiñ o ali.\na) A-du gant labour Kadwalan hag an tennañ skeudennoù\nb)A-du gant ar pennadoù gant skeudennoù, ha neuze a-enep an tennañ skeudennoù.\nTrugarekaat. Bianchi-Bihan 14 Gwe 2011 da 02:04 (UTC)\nN'eus stourm ebet... Erlec'hiañ a raen er braz eus ar pennadoù disheñvelout-mañ ar patrom Disheñvelout gant Disheñvelout anvioù-tud, pe lakaat Disheñvelout e deroù ar bajenn. Kempennet em eus ouzhpenn ar pezh a soñje din a oa da vezañ kempennet.\nUr skouer vat eo ar pennad Flora. Trugarez Bianchi-Bihan. Erbedet eo chom hep lakaat skeudennoù ha rummadoù er pennadoù disheñvelout-se (Sellet ouzh an dave e tavarn ar sizhun dremen pe eno). Ne gavan ket abeg er skeudennoù pa sikouront al lennerien da choaz ar pennad emaint o klask evel em eus displeget er sizhun dremen. Emaon o klask kompren avat perak e teufe ur pennad disheñvelout (ma ranker kaout titouroù buan) evel hemañ da vezañ aloubet gant skeudennoù forzh pegement ha kalz anezhe a vent vras ha memes gant ur boltredaoueg ! Pebez amzer a lakaer da gavout an titouroù pa vez evel-se ... Plas a-walc'h zo e korf ar pennadoù evit ar skeudennoù n'o deus ken un dalvoudegezh kenedel. N'eus ken sevel ur pennad Flora (doueez) a-ratozh en degouezh-mañ. --Kadwalan 14 Gwe 2011 da 03:36 (UTC)\nNe oa nemet lezel an traoù evel ma oant, ne raent droug da zen ebet. Ne gredan ket e c'haller lavarout a feiz vat ne gaver ket an ditoùroù er pennad Flora. Koulz eo lavarout n'eo nemet labour lous-brein, ha sklaer an traoù.\nUn tamm disheñvel e welan an doare-ober, hag ur brezel an hini eo, evel ouzh ar pennadoù db Breizh er wiki gallek gwechall.\na) Savet ganin pennadoù db anvioù-tud, anvioù-badez peurvuiañ, lakaet e rummadoù hervez ar yezhoù, evel a vez graet er wiki italianek, ha skeudennoù alies (a-wechoù e vez er wiki italianek ivez, met ne vez ket kalz (it:Margherita (nome)").\nb) Erru Kadwalan da lakaat Disheñvelout warne ha war un dro da dennañ ar skeudennoù, peogwir e vije difennet ... hervezañ, hag a-wechoù ivez da lemel ar rummad holloueziadurel lakaet ganin, Rummad:anvioù-tud italianek lakaomp. Evel-just ne vez ket kaozeet a-raok: ne vez ket kollet amzer gant tudigoù ha munudoù. Kompren a ran e vije heuget tud zo.\nArguzennoù[kemmañ ar vammenn]\nErbedet eo chom hep lakaat skeudennoù a lar dimp Kadwalan. Un erbedadenn er wiki saoznek (hag a vo kemmet deiz pe zeiz) n'eo ket ur reolenn amañ eta, ne oa ket ur reolenn betek-hen bepred: emren eo ar wikipedia brezhonek, betek-gouzout. N'eo ket da Gadwalan d'ober ar reolenn kennebeut: gallout a ra tud ar wiki-mañ dibab ober o reolenn dezho, evel am eus kinniget uheloc'h: d'an dud da reiñ o ali bremañ, a-du gantañ pe a-enep.\nSpontet on gant an arguzenn all: ar skeudennoù n'o deus ken un dalvoudegezh kenedel: an dud a oar diouzh an istor a oar a-walc'h n'eo ket kened zo da glask hepken er skeudennoù.\nBianchi-Bihan 14 Gwe 2011 da 03:52 (UTC)\nTrawalc'h !!![kemmañ ar vammenn]\nAc'hanta n'eo ket o koll amzer o komz deus piv 'zo bet oc'h ober petra, piv 'zo kablus... ez aio war-raok an traoù.\nMa vez dizemglev war an doare d'ober e vo mat komz deus an danvez ha n'eo ket pismigañ a-gleiz hag a-zehou pe o rebech tra pe dra d'an eil pe d'egile.\nMe 'zo erru skuizh o rankout dont betek amañ re alies evit lakaat urzh en ti !!!!! N'eo ket kement-mañ spered Wikipedia. A galon --Y-M D (kaozeal) 14 Gwe 2011 da 05:40 (UTC)\nKomzomp deus Lakaat skeudennoù pe get er pennadoù disheñvelout, ha n'eo ket deus traoù all. Trugarez --Y-M D (kaozeal) 14 Gwe 2011 da 05:40 (UTC)\nPa vez kaozeet a-raok ne vez ket kudennoù goude. Mont a ra an traoù gant ar re a sav pennadoù, hag a deu amañ alies da ober al labour. Bianchi-Bihan 14 Gwe 2011 da 07:57 (UTC)\nYa, gwir a lavar Y.M.D. Ar gaoz zo a-zivout lakat skeudennoù er pennadoù disheñvelout. N'eo ket diaes kaout un nemedenn war ur wiki met sklaer eo o roll war ar wikipediaoù : ar pajennoù disheñvelout-se zo sañset heñchañ buan al lennerien hag erbedet eo lakaat an nebeutañ ar gwellañ a ditouroù diezhomm (e saozneg,e galleg). N'eus ket ezhomm stalioù-taolennoù pe stalioù-poltredoù (galery)... N'eus ket ezhomm lakaat skeudennoù pa ne vez ket ret-holl. Ha n'on ket bet o lakaat patromoù disheñvelout er pajennoù savet ganit. Kemeret em eus roll ar pajennoù gant patromoù disheñvelout evit lakaat ar patrom "disheñvelout anvioù-tud" pa veze ezhomm. --Kadwalan 14 Gwe 2011 da 12:03 (UTC)\nPep hini e sell. Gwelomp soñj an dud all. N'eus ket ezhomm skeudenn ebet en tri c'hard eus ar pennadoù neuze. N'eus nemet serriñ Kerandafar kement hag ober. Bianchi-Bihan 14 Gwe 2011 da 12:20 (UTC)\nKoulz eo tennañ splet eus ar Wikioù all o deus tapet skiant prenet hag ober evelto (ouzhpenn ma seblant bezañ poellek o doare d'ober). Evit ar re a blij ar skeudennoù dezho, n'eo ket diaes lakaat anezho er pennadoù a zere, ne gemer ket kalz muioc'h a amzer; peadra da gontantiñ an holl eta.--Trec'hlid mitonet 14 Gwe 2011 da 18:40 (UTC)\nKenderc'hel...[kemmañ ar vammenn]\n... a ra ar brezel:\nLucrezia de' Medici,\n... paouez a rankan da labourat, n'on ket evit gouzañv seurt doareoù. Bianchi-Bihan 14 Gwe 2011 da 12:54 (UTC)\nHa ne c'hellhe ket Kadwalan mont da labourat war pennadoù all un tammig, evit distaañ an traoù un tammig? Kadbzh 14 Gwe 2011 da 20:35 (UTC)\nA-du e savan gant Bianchi-Bihan[kemmañ ar vammenn]\nAnat eo eo kalz plijusoc'h sellet ouzh ur pennad gant skeudennoù. Hep komz eus an titouroù degaset gant ar skeudennoù, eveljust. Gwenael\nA-du awalc'h ivez: pelec'h emañ an droug pa lakaer skeudennoù en ur pennad? Kadbzh 14 Gwe 2011 da 20:32 (UTC)\nEvel-just emaon a-du evit ar pennadoù met evit pezh a sell ar pajennoù disheñvelout (kaoz zo anezhe hepken) lakaat skeudennoù a bounnera anezhe diezhomm peogwir ne servijont nemet da heñchañ al lennerien etrezek ar pennadoù gwirion e lec'h m'emañ ar skeudennoù. Sellet ouzh an daveoù a-us. Ali on ober evel er wikipedioù all setu tout. --Kadwalan 14 Gwe 2011 da 22:12 (UTC)\nAdkrogomp gant an istor: a) setu krouet ganin ur pennad db un anv-badez italianek bennak, lakaet en ur rummad:anvioù-badez italianek, ha skeudennoù e-barzh; b) dont a ra ub da lakaat ar pennad er rummad "disheñvelout", ch) hag ipso facto setu ma skeudennoù e-maez al lezenn (hervez tud zo), an hini n'eo nemet un erbedadenn er wiki saoz ha ne oa ket bet kaoz anezhi amañ gwech ebet a-raok bremañ, peogwir e vije (a-hervez) difennet groñs, un torfed euzhus; c'h) dont a ra ur merour da lemel ma skeudennoù ha roud ma zorfed; c'h) adlakaat a ran ar skeudennoù, a blij d'al lennerien dre vras ; d) serret kont an torfedour gant ar merour e) krog ar merour da adwelout an holl bennadoù da skarzhañ ar skeudennoù (labour holloueziadurel talvoudus).\nOber evel er wikipediaoù all n'eo ket ret, ha meur a wikipedia zo. Er wikipedia italianek e vez skeudennoù a-wechoù: it:margherita ha it:Margherita (nome) ha it:Vittoria (nome), hag un toullad re all. Ha n'eus brezel ebet.\nBarrek out evit kontañ istorioù. Met 1. ne ran ket forzh piv krog petra (evel Y-MD on skuizh gant se) 2. gwelloc'h e vefe da komz gwir gant arguzenn, kinnig, h.a.\nN'eus wikipédia ebet gant kement skeudennoù. Gant da liammoù it.wp emañ 2 pe 3 skeudenn, e Flora edo 9 skeudenn. N'eo ket memestra. Ouzhpenn-se zo hiroc’h ar pajennoù italianek. Re leun oa ar pennad Flora.\nGoude-se, n'eo ket un abeg evit lemel evit tout ar skeudennoù. Perak pas mirout skeudennoù ha lemel skeudennoù all ? Da skouer mirout 3 pe 4 skeudenn.\nN'eus forzh pegement skeudenn, gwelloc'h eo da lakaat ar skeudennoù a zehoù pe gant <gallery>.\nA galon, VIGNERON 15 Gwe 2011 da 15:22 (UTC)\nN'on ket teknikour, traoù zo ne gomprenan ket en displegadenn-se. N'eus kudenn ebet gant Flora ken, neuze ne gollin ket amzer o tisplegañ e oa ur pennad db un doueez, gant taolennoù evel-just, evel evit an holl doueezed, hag ouzhpenn un anv-badez. Evel-just e oa diboell tennañ al livadurioù er pennad-se pa gaver anezho e pep wikipedia (met graet e oa bet memes tra), td zo a gavo se aes kompren. Abaoe eo bet disrannet an doueez hag an anv-badez : kazh skaotet, n'eo ket me am bije graet, pa vez stankerien kontoù war-hed-tenn. Nemet ne welan ket perak ne vije ket embannet poltredoù un toullad eus an dud anvet Flora meneget er pennad. Bianchi-Bihan 15 Gwe 2011 da 17:50 (UTC)\nN'eo ket diaes kaout un nebeud nemedennoù d'ar reolenn evel em eus lavaret c'hoazh uheloc'h ha diazezet eo reolennoù holl ar wikipediaoù war re an hini saoznek (an hini kentañ) memes ma n'int ket heñvel-poch. Ar ger erbedadenn am eus implijet evit treiñ ar ger guideline da lâret eo reolennoù a zeu eus ar pemp pennreolenn.\nA-bouez int ha sañset eo ar skridaozerien heuliañ an erbedadennoù-se (E saozneg :Policies and guidelines). Ha stanket eo bet an IP a oas oc'h ober gantañ abalamour ma oas bet stanket dija evit abegoù all ha ne oas ket sañset bezañ o kemmañ pajennoù d'ar mare-se. Netra da welet eta gant ar skeudennoù evel ma teus soñjet. Hag ouzhpenn ne oa ket bet hiraet stankadenn da gont evel ma vefe graet diouzhtu e wikioù all ... --Kadwalan 15 Gwe 2011 da 12:56 (UTC)\nDiverket em eus tagadenn hep sinadur an implijer "Gouelan masklet", 2.10.252.125 --Kadwalan 15 Gwe 2011 da 12:56 (UTC)\n?????????????? Bianchi-Bihan 15 Gwe 2011 da 17:50 (UTC)\nSkeudennoù er wiki saoznek!!![kemmañ ar vammenn]\nH.K.H. Kronprinsessan Victoria av Sverige\nEr wiki svedek e vez skeudennoù ivez, evel e sv:Viktoria (namn). An tog a blij din.\nEr wiki norvegek e vez ivez, evel e nn:Victoria.\nHag ivez, er wiki a ra erbedadennoù a-nep ar skeudennoù a-hervez: en:Victoria (name). Biskoazh kemend-all!\nHa kement-se, hep brezel na merour-brezelour ebet . Bianchi-Bihan 15 Gwe 2011 da 18:30 (UTC)\nHa sirius 've? Ar memes IP a zo bet o labourat amañ war "Victoria"  eo a zo bet o lakaat ur skeudenn war pajenn "Victoria" Wiki saoznek , koulz lavaret d'ar memes eur. Poent eo paouez da'm soñj gant ar furlukinerezh-se!--Trec'hlid mitonet 15 Gwe 2011 da 20:06 (UTC)\nDa gentañ, rik memestra m'eus lâret araok : war ar pajennoù-mãn emañ 1 pe 2 skeudennoù pas 9 pe 10. Dindan 3 photo n'eus kudenn ebet (pa zo laket mat). Met p'emañ muioc’h skeudenn eget ar testenn zo un dra drol ha digempouez zoken.\nHa goude, an IP-mañ zo eus Roazhon (pebezh souezhadenn !). A-du on gant Trec’hlid ha Y-MD : ret eo paouez bremañ.\nA galon, VIGNERON 15 Gwe 2011 da 21:15 (UTC)\nSetu tri zra hag a zo sklaer:\nar pseudo-reolenn ne dalv ket e pep lec'h, skouerioù all a roin c'hoazh,\npep hini a c'hall kemmañ ar pennadoù, er wiki-mañ (a zo bet gwechall hon wiki-ni pa ne veze ket spazhet laou) evel er re all, ha lakaat skeudennoù hep na vefe serret o c'hont, hervez gxwir reolennoù wikipedia (ha n'eo ket hervez "erbedadennoù" ha ne servijont ket atav) : ar frankiz zo e lec'h all a vefe brav gwelout amañ;\npep hini a c'hall lakaat ar gaoz en deus c'hoant en davarn, hag r re na blij ket ar gaoz dezho n'eo ket ret dezho kemer perzh, ha n'o deus ket da lavarout da zen ebet paouez.\nBianchi-Bihan 16 Gwe 2011 da 06:36 (UTC)\nA-du emaon ganeoc'h VIGNERON ha trec'hlid. Un nebeud skeudennoù pe ur boltredaoueg (gallery), war ar pajennoù gouestlet d'an anvioù hepken, n'int ket pec'hed. Er pajennoù disheñvelout gwirion avat int diezhomm peurliesañ abalamour ma strobont al lenner. N'on ket souezhet-bras a-hend-all o welet e oa enrollet skeudennoù ar pajennoù kemeret da skouer eus Roazhon. Diaes eo fiziañ er pezh a vez lavaret goude --Kadwalan 16 Gwe 2011 da 09:12 (UTC)\nLakaet 'm boa ma soñj e pajenn sizhunvezh 36 en davarn. Chom a ran gant ar memes soñj evel-just ha ne gomprenan ket peseurt droug 'm boa graet o lakaat div skeudenn er bajenn fouin. Sed a zo lâret, n'on ket dedennet a-walc'h gant ar gaozeadenn-mañ evit arguzenniñ pelloc'h, traoù all zo d'ober er wiki-mañ. A galon, --Gouerouz 16 Gwe 2011 da 12:44 (UTC)\nA-du ganit: pep hini en deus gwir da blediñ gant ar pezh a gav dedennus, hag evel-se ez a antraoù en -dro e (tost) pep wiki. Ha displijus e vez pa vez tud o lavarout "trawalc'h" pa ne blij ket ar gaoz dezho. Pa ne blij ket pesked Mongolia din n'an ket da welout anezho, ha mat pell zo. Bianchi-Bihan 16 Gwe 2011 da 15:04 (UTC)\nAr gaoz kentañ[kemmañ ar vammenn]\nChomomp gant ar gaoz kentañ, mar kirit. N'eo ket diwar-benn "ar pennadoù gant skeudennoù" na diwar-benn "ar pajennoù gouestlet d'an anvioù" e oa ar gaoz, met diwar-benn "Lakaat skeudennoù pe get er pennadoù disheñvelout", evel ma skrive Y-M D uheloc'h. Kavout a ra din (ha kement-se am boa displeget er bajenn Kaozeal:Chihuahua) n'eus ket ezhomm peurliesañ da lakaat skeudennoù er pajennoù disheñvelout-se. Nemet e pajennoù evel fouin, meneget gant Gouerouz, evel-just. Dre vras ne gaver ket kalz a skeudennoù er pajennoù disheñvelout er Wikipediaoù e yezhoù all. N'eus forzh pet pennad a vije bet savet ganin, e kavan mat teurel ur sell ouzh ar pezh a vez graet er Wikipediaoù all ha tennañ splet eus ar skiant prenet gant miliadoù a dud enno. Evit ar skeudennoù, evel ma skrive Trec'hlid mitonet uheloc'h, n'eo ket diaes lakaat anezho er pennadoù a zere (ha sed ar pezh am boa graet er pennad Chihuahua (ki)). --Llydawr 17 Gwe 2011 da 08:52 (UTC)\nWikipedia:Kumuniezh/votadeg evit merourien Gouere 2011[kemmañ ar vammenn]\nEchu eo ar votadeg. Ma gourc'hemennoù d'an daou verour nevez bet dilennet gant 100% eus ar mouezhioù.--Kadwalan 15 Gwe 2011 da 14:14 (UTC)\nSkeudennoù er wikioù spagnolek hag italianek...[kemmañ ar vammenn]\n... er pennadoù it:Cristina ha es:Cristina. Bianchi-Bihan 16 Gwe 2011 da 09:07 (UTC)\nLennet teus pezh oa bet skrivet araok ??\nN'eo ket gant skouerrenoù evel-se az aio war-raok an traoù.\nA galon, VIGNERON 16 Gwe 2011 da 10:03 (UTC)\n... ha es:Lorenzo, es:Clemente (nombre), es:Deodato , es:Carlos, es:Casimiro, ... . Met marteze n'eo ket trawalc'h c'hoazh?\nEvel am eus lavaret dija eo gant labour an dud ez a an traoù war-raok: war-dro 50 pennad am eus krouet abaoe deroù Gwengolo. Ha te? Hag hiziv? Bianchi-Bihan 16 Gwe 2011 da 15:00 (UTC)\nEvel m’eus lâret : trawalc’h zo dija, ouzhpennañ skouerennoù ne cheñch netra ! Ouzhpenn-se war da skouerennoù n'int ket mat : 2 pe 3 skeudenn emañ e-barzh ; ganit zo muioc’h (re) skeudennoù.\nEvel m’eus lâret dija, ne vo krouet pennadoù ganin tost morse ; gwell eo din labourat war ar pennad a zo dija (kalz labour a chom).\nA galon, VIGNERON 17 Gwe 2011 da 11:07 (UTC)\nKalz labour a chom war ar pennadoù serret gant Kadwallan. Setu labour evidout neuze? Bianchi-Bihan 17 Gwe 2011 da 16:30 (UTC)\nKalz labour a chom peplec'h!\nTraoù pouezusoc’h m’eus d’ober. Evidon zo echu hoc’h brezel, grit pezh peus c’hoant ne vo ket marv mil den evit ur skeudenn (pe ket). A galon, VIGNERON 18 Gwe 2011 da 21:20 (UTC)\n... a ra ar brezel: hiziv Christina ... Bianchi-Bihan 16 Gwe 2011 da 17:17 (UTC)\nBeget mat out. Displeg eta e pelec'h n'emañ ket an askorn en e lec'h?--Kadwalan 16 Gwe 2011 da 17:19 (UTC)\n... ha difennet lavarout eo diechu ar pennad: ! http://br.wikipedia.org/w/index.php?title=Kristina_Danmark_%28dishe%C3%B1velout%29&action=historysubmit&diff=1053141&oldid=1053140 Bianchi-Bihan 16 Gwe 2011 da 17:29 (UTC)\nN'eo ket met diezhomm eo, sur--Kadwalan 16 Gwe 2011 da 17:31 (UTC)\nSur... Gwelout a ran ne c'hwezh nag aezhenn an arvar na hini ar genvreudeuriezh dre amañ. Bianchi-Bihan 16 Gwe 2011 da 17:41 (UTC)\nPAOUEZ an daou, traoù all zo d’ober ha traoù all zo pouezusoc’h. N’eo ket gant ur brezel an traoù mont war well ! Arabat kemmañ ar pajennoù betek vo kavet an diskoulm.\n@Kadwalan : n’eus kudenn ebet p'emañ neubeutoc’h skeudenn eget testenn. Gant pajennoù hir n'eo ket spontus da lak 4 skeudennoù (met a-zehoù evel-just).\n@Bianchi-Bihan : gwelloc’h eo da lakaat ar skeudenn a-zehou. Dibab an 2 pe 3 gwellañ ha setu tout. Da skouer war Christina : perak lak ur photo Christina Milian ? N’eus pennad ebet war Christina Milian ha ouzhpenn ne ket anavezet ar plac’h-mañ. Ouzhpenn se, Commons zo amañ evit sellout ouzh milliadoù skeudennoù.\nA galon, VIGNERON 17 Gwe 2011 da 11:02 (UTC)\nTrochilidae[kemmañ ar vammenn]\nUr soñj droch a sav a-wechoù e pennoù bugale skolioù brezhonek zo: sellout er wikipedia, pezh a c'hoarvez a-wechoù dindan ma daoulagad. Pa welan n'int ket evit kompren e klaskan aesaat ar c'hompren oc'h ober gant gerioù eeun er penn kentañ, ha lakaat ar gerioù latin skiantel un tamm pelloc'h. Kement-se ivez ne blij ket. Displeget e vo ganin d'ar skolaer, dezhañ da gompren n'eo ket ar soñj gwellañ aliañ sellout er wikipedia brezhonek, a dleje bezañ graet evit se, ha n'eo ket evit kas brezelioù personel, evel an hini a welan o ren e kement pennad a stokan outañ bremañ eta. Amañ: http://br.wikipedia.org/w/index.php?title=Trochilidae&action=historysubmit&diff=1053154&oldid=1052071. Bianchi-Bihan 16 Gwe 2011 da 17:51 (UTC)\nPa sellan ouzh istor ar bajenn e welan eo gant Bianchi Bihan e oa kemmet ma c'hemmoù da ziwezhañ, neketa? Da grediñ bianchi-Bihan e savfe brezel kerkent ha ma skriver un dra bennak en ur pennad e lec'h m'en deus skrivet un disterañ. Ret eo vefe degas da soñj dezhañ, peogwir n'en deus ket skiant prenet a-walc'h e wikipedia, n'eus den a gement a vefe perc'henn war danvez ur pennad ha forzh piv a c'hell degas kemmoù talvoudus.--Kadwalan 17 Gwe 2011 da 12:12 (UTC)\nAnavout a reer an istor. Deskrivet mat eo da zoareoù ober hag abaoe pell war pajenn kannadig ar verourien kement ha ken bihan m'en deus droet da strategiezh d'ur rannbennad a-bezh. Plantañ reuz ha lakaat da grediñ goude e vez renet ur brezel personel a-enep dit gant ar verourien, me pe un all, ne vern. Goulenn a ran ganit paouez gant da zroukprezegerezh anat ha paouez te gant da vrezelig ha da emzalc'h tagus. --Kadwalan 17 Gwe 2011 da 12:18 (UTC)\nLaouen on o c'houzout e c'hall ur paourkaezh labourer kemmañ ar pennadoù. Ne seblant ket sklaer atav pa weler oberoù zo.\nDiwar vremañ, pa gomzi eus droukprezegerezh anat hag emzalc'h tagus hep mui, ez out pedet da ziskouez pelec'h: a-hend-all n'eo nemet falstamallerezh. Bianchi-Bihan 17 Gwe 2011 da 14:50 (UTC)\nKornichon...[kemmañ ar vammenn]\n... ha kokombrez-bihan, n'eus ket un anv all? (An daou c'her zo e Geriadur Hemon-Huon) Bianchi-Bihan 17 Gwe 2011 da 10:19 (UTC)\nGant an Ofis n’emañ nemet « kokombrez-bihan ».\nGant ar Geriadur Brezhoneg An Here n’emañ nemet « kornichon ».\nGant ar lec’hienn Favereau n’eman nemet « kornichon » (hag « azen gornek » evit kunujenn).\nN'eus netra er Wikeriadur (siwazh).\nA galon, VIGNERON 17 Gwe 2011 da 11:14 (UTC)\nKorbronnig a zo ivez ;-)--Trec'hlid mitonet 17 Gwe 2011 da 11:45 (UTC)\nNe welan ket re an digarez da c'hoarzhin. Un dagadenn anat eo a-enep an implijer Llydawr hag ar pezh en deus skrivet. Dipitus eo gwelet ur seurt emzalc'h.--Kadwalan 17 Gwe 2011 da 12:05 (UTC)\nKoulskoude ez eus peadra da c'hoarzhin. Bianchi-Bihan 17 Gwe 2011 da 15:22 (UTC)\nPetra am eus skrivet ? --Llydawr 17 Gwe 2011 da 12:36 (UTC)\nN'edon-me o soñjal nemet en dra-mañ:--Trec'hlid mitonet 17 Gwe 2011 da 12:21 (UTC) ::::\nEvel-just! Evel an holl... 'gozik. Bianchi-Bihan 17 Gwe 2011 da 15:22 (UTC)\nUnan all a oa o klask un anv all evel ma lâr e-unan. N'eus keet met sellet ouzh istor ar bajenn--Kadwalan 17 Gwe 2011 da 12:26 (UTC)\nDaoust d'ar pezh a c'hallfe tud zo kontañ diwar-benn ar re all, ne dro ket ar memes soñjoù em c'hokenn evel en o hini. Setu, pa lennan pezh zo uheloc'h, ha pezh a gavan amañ: http://br.wikipedia.org/w/index.php?title=Kaozeadenn_Implijer%3ALlydawr&action=historysubmit&diff=1053531&oldid=1048035, e kav din em eus gwir da c'houlenn digant an aotrou Kadwalan en em zigareziñ.\nGoude-se, etrezomp tud a wikipedia, e oan, etre kreisteiz hag un eur, o selaou abadenn France-Inter ha Nino Ferrer o kanañ e ganaouenn brudet (sur on ez aio Kadwallan da wiriañ, betegouzout e larfen ur gaou vil), ha deuet da soñj din gwelout hag eñ e oa ur pennad db al legumaj-se. Netra ken. Bianchi-Bihan 17 Gwe 2011 da 14:45 (UTC)\nPa sellan , hag evit aesaat ar c'hlask d'ar merour a glasko: war-dro 12e 19, hervez eur ma c'hemennig uheloc'h. Hag evel ma lar Sarkozy, da Ganossa! Bianchi-Bihan 17 Gwe 2011 da 14:45 (UTC)\nAr gwir en deus Bianchi-Bihan da c'houlenn gant unan en em zigareziñ pa vez ezhomm. Me ne rin ket abalamour ma'z eo gwir ar pezh am eus skrivet er bajenn meneget gantañ amañ. An test nemetañ eo eus ar pezh a lavar a-hend-all. Abalamour da reolenn ar feiz vat e vo kredet ar pezh a skriv. Hag e bediñ da chom seven a ran, ur wezh ouzhpenn--Kadwalan 17 Gwe 2011 da 15:19 (UTC)\nLenn a ran fraezh me ne rin ket (en em zigareziñ), ha goude Abalamour da reolenn ar feiz vat e vo kredet : ne skriv ket: e kredan. Chom a ra Un dagadenn anat (sic) hag ur fallstamall eus e berzh eta a-wel d'an holl. Bianchi-Bihan 17 Gwe 2011 da 15:29 (UTC)\nKristina Danmark[kemmañ ar vammenn]\nHag adkrog Kadwallan gant e vrezel e Kristina Danmark. Iskis: goude afer ar c'hornichon. Lonket a-dreuz? Serret ar pennad ivez evit mirout ouzhin da labourat: setu labour efedus ha wikipedus!\nSiriusoc'h: hep ma labour ne vije ket bet eus ar pennadoù-se, ha ne glask nemet an tu d'ober skoilh. Un emzalc'h enepwikipedian a-grenn. Ma kav dezhañ emañ o koll amzer, n'eus den kaoz nemetañ.\nGoude heugiñ ac'hanon er pennadoù db Alamagn, goude Mec'hiko, goude anvioù-badez, goude anvioù rouanezed (pennadoù ha ne vezont ket echuet gantañ em lec'h evel-just) ... petra 'raio goude? Ne vimp ket pell o c'houzout. Bianchi-Bihan 17 Gwe 2011 da 15:39 (UTC)\nTe an hini en deus graet gant doareoù n'int ket degemeret er wikipedia o terriñ istor ar pajennoù a-ratozh ha dre guzh evit skrivañ ar pezh az toa c'hoant er pennadoù Kristina Danmark hag Kristina Danmark (1521-1590). Ne droc'her ket pennadoù a-bezh d'o fegañ en ur pennad all ma reer ar c'hontrol. Adkaset e vez ar pennadoù en o fezh e pajennoù en anvioù all. Evit ar re o defe c'hoant da gompren n'o deus ken mont da sellet ouzh pajenn ar pajennoù da nullañ. A-walc'h eo, n'eo ket sirius tamm ebet. Ha paouez d'ober remerkoù personel. Ne ra nemet diskouez an diouer a arguzennoù 'peus. --Kadwalan 17 Gwe 2011 da 15:51 (UTC)\nNe ran netra dre guzh (falstamall adarre),\nevit skrivañ ar pezh az toa c'hoant : gallout a ra pep hini gwelout eo ganin eo bet savet ar pennadoù, ha gwellaet tamm ha tamm: labour sac'het abalamour dit ha netra ken; ha klask a ran labourat sirius, ha n'eo ket n'eus forzh penaos : 5 pennad nevez hiziv adarre, daoust d'an enebiezh.\nEvit ar remerkoù personel, afer ar c'hornichon zo unan eus ar re vravañ, kroget gant ur remerk personel graet ganit hag a deuy da vout istorel er wikipedia-mañ. Kement a fent am eus ma ne ran foeltr forzh ebet gant digarezioù ma heskiner. Bianchi-Bihan 17 Gwe 2011 da 15:58 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_37,_bloaz_2011&oldid=1769549 »\nKemmoù diwezhañ degaset d'ar bajenn-mañ d'an 14 Gwe 2017, da 13:10.


Pajenn:Perrot - Bue ar Zent.djvu/169 - Wikimammenn\nPajenn:Perrot - Bue ar Zent.djvu/169\nTrede devez a viz Meurz\nKentan Abad Landevennek (461-532)\nEn amzer-ze, e oa eun den brudet, e hano Fregan, kenderv ar roue Breizad Katoui...\n» Gant e zaou oanig, da lavaret eo, e zaou vab, Gwezenok ha Jakut, hag o mamm Gwenn, hag eun nebeudik tud-all, e treuzas mor Breiz, oc’h ober hent warzu Bro-Arvor, a oa disheoliet mat d’ar c’houlz-ze gant ar c’hoajou bras a c’holoe anezi eus an eil penn d’egile.\n» Douaran ’ reas en porz Brehak, war-dro pemp heur diouz an abarde. En em lakat a reas raktal d’ober eur bale en douarou tostan. Dizoloi a reas eur mêzou, bras awalc’h da c’hallout sevel ennan eur ploue, gwaskedet gant ar c’hoajou, klozet tro-dro gant ar strouez ha douret gant dour stêr ar Gwad. Sevel a reas eno e lojeiz. »\nHepdale, niver ar re a oa gantan a greskas. Eleiz a zanve o devoa : Ploufregan, ar gentan parouz pe ar c’hentan Ploue a zo hano anezan en Breiz, a oa savet (460).\nEno eo e lakas Gwenn eun trede bugel er bed. Hanvet e oe Gwennole gant e dad. Tleout a rê bezan unan eus an dud a lezas dônan o roudou en douarou Breiz.\nDa seiz vla, Gwennole a oe kaset d’ar skol gant sant Budok, da enezen Laure. Gwech an amzer, ar pôtr a deue, koulskoude, da welet e gerent, hag eun dro bennak da vihanan, e c’hoarvezas eun neventi, epad ma oa er gêr, hag a roas da anaout ar c’halloud an evoa dirak Doue.\nEul leo diouz Ploufregan, en park an derven, e oa deut da chom eur Breizad-all, e hano Rhigall. Na Fregan, na Rhigall ne oant gwell droet gant al labour-douar ; troetoc’h kalz e oant gant ar c’hezeg. Hogen, en amzer-ze, e oa kezeg goue, a vandennou, o redek en dônder ar c’hoajou ; gant dreven ha lien e veze tapet ha kabestret ar re yaouankan ha stummet kaeran, ha, dre forz preder e teued a benn d’o donvât.\nFregan ha Rhigall a deuas evelse da gaout peb a varchosiad kezeg kaer ; mes dalc’h-mat e save tabut etreze\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/169&oldid=140413 »


Gouzañver (yezhoniezh) - Wikipedia\nEr yezhoniezh e vez implijet an termen gouzañver (e saozneg "patient") pe gwenn ar frazenn (saoz. "target") evit komz eus an hini a c'houzañv pe a zo gwenn ur stad pe d'un ober bennak kaset da benn gant ar graer yezhadurel, da lâret eo hemañ unan eus perzhioù tematek ur stad pe un ober.\nDisheñvel eo gouzañver un ober diouzh an tema dre ma rank kemmañ stad ar gouzañver.\nPeurliesañ e vez graet dave d'ar stad pe d'an ober gant ur frazenn, ma talvez ar verb da elfenn bennañ evit resisaat perzhioù semantikel ar stad pe an ober-se, ha gant ur rannfrazenn anv evit sklaeraat piv pe petra a c'houzañv pe a zo pal ar stad pe an ober-se, da lâret eo ar gouzañver.\nDa skouer, er frazenn-mañ eo "an dour" ar gouzañver yezhadurel er frazenn:\nGant yezhoù 'zo, e vez merket graer yezhadurel ur frazenn, da skouer e japaneg gant al lostger pe rannig を ("o").\nAn diforc'h etre ar graer hag ar renadennAozañ\nDaoust ha ma c'hellont klotaat an eil gant egile, ec'h eo disheñvel-krenn graer yezhadurel ur frazenn diouzh ar renadenn eeun dre m'emañ liammet ar graer ouzh ar verb keit ha m'emañ liammet ar rener ouzh red an titour er frazenn, urzh ar gerioù hag pegen a-bouez eo er frazenn.\nAr gouzañver hag an tu-gouzañvAozañ\nDaoust ha ma c'hell klotaat renadenn eeun ar frazenn gant gouzañver ar frazenn en tu-gra e teu da vezañ sklaer ez eo disheñvel an eil diouzh egile pa saver frazennoù en tu-gouzañv. Da skouer:\n("an dour" = gouzañver ha renadenn eeun ar frazenn war un dro)\n("an dour" = gouzañver ar frazenn; "Jakez" = graer ar frazenn)\nAdtapet diwar « https://br.wikipedia.org/w/index.php?title=Gouzañver_(yezhoniezh)&oldid=1484508 »\nKemm diwezhañ d'an 5 Ebr 2013 da 02:46\nKemmoù diwezhañ degaset d'ar bajenn-mañ d'an 5 Ebr 2013, da 02:46.


Pajenn:Le Gonidec - Bibl Santel pe Levr ar Skritur Sakr, eil levr.djvu/323 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/323\n8. Hôgen ar roué Ptoléméus a géméraz ar c’heriou bété Séleusias ar géar vôrek ; hag hén̄ a venné gwall ioulou a-éneb Aleksandr.\n9. Hag hén̄ a gasaz kannaded étrézé Démétrius, évit lavaroud d’ézhan̄ : Deûz, gréomp kévrédigez étré-z-omp ; hag é rôinn d’id va merc’h, a zô dimézet gan̄d Aleksan̄dr ; hag é réni é rouan̄télez da dâd :\n10. Râk keûz em eûz da véza rôet va merc’h d’ézhan̄, ô véza ma en deûz klasket va laza.\n11. Hag hén̄ a damallé anézhan̄ enn doaré-zé, ô véza m’en doa c’hoan̄t da gaout hé rouan̄télez.\n12. Neûzé é lamaz digan̄t-han̄ hé verc’h, hag é rôaz anézhi da Zémétrius ; pellaad a réaz diouc’h Aleksandr ; hag hé gasoni a oé anat.\n13. Ha Ptoléméus a iéaz é Antiokia, hag a lékéaz war hé benn diou gurunen, hini ann Éjipt, hag hini ann Asia.\n14. Hôgen ar roué Aleksandr a oa neûzé er Silisia : râk tûd hé rouan̄télez a oa dispac’het out-han̄.\n15. Pa glevaz Aleksandr kémen̄t-sé, é teûaz da vrézélékaad out-han̄ : ar roué Ptoléméus a strollaz ivé hé armé, a iéaz d’hé ziarbenna gan̄d eunn nerz vrâz, hag a lékéaz anézhan̄ da dec’hout.\n16. Aleksandr a dec’haz enn Arabia, évit klaskout gwarez énô : hôgen ar roué Ptoléméus a oé uc’héléet.\n17. Hôgen Zabdiel ann Arab a lékéaz trouc’ha hé benn da Aleksandr, hag a gasaz anézhan̄ da Ptoléméus.\n18. Ar roué Ptoléméus a varvaz a benn tri deiz ; hag ar ré eûz hé dûd a oa er c’hréou, a oé lazet gan̄t ar ré a oa er c’hamp.\n19. Hag ar roué Démétrius a renaz a nevez er bloaz seiz hag eiz-ugen̄t.\n20. Enn deisiou-zé Jonatas a strollaz ar ré a oa er Judéa évit stourmi oud ar c’hré a zô é Jéruzalem : hag hî a zavaz kalz gwindaskou out-han̄.\n21. Hôgen gwall dud péré a gaséé hé bobl a iéaz da gavoud ar roué Démétrius, hag a ziskuḻaz d’ézhan̄ pénaoz Jonatas a stourmé oud ar c’hré.\n22. Pa glévaz Démétrius kémen̄t-sé, é savaz droug enn-han̄ : don̄d a réaz râk-tâl da Ptolémaid ; hag é skrivaz da Jonatas na stourmché két oud ar c’hré, hôgen ma teûjé diouc’h-tu étrézég enn-han̄ évit komza kévret.\n23. Hôgen pa glévaz Jonatas kémen̄t-sé, e c’hourc’hemennaz ma vijé stourmet : dilenna a réaz hiniennou eûz a hénaoured hag eûz a véleien Israel ; hag hén̄ en em lékéaz hé unan é gwall.\n24. Neûzé é kéméraz aour, hag arc’han̄t, ha gwiskou kaer, ha kalz rôou all, hag éz éaz da gavoud ar roué é Ptolémaid, hag é kavaz grâs dira-z-ban̄.\n25. Eur gwall ré-bennâg eûz hé bobl a iéaz adarré d’hé damallout.\n26. Hôgen ar roué a réaz enn hé gén̄ver ével m’hô doa gréat ar ré enn hé raok : hé uc’hélaad a réaz dirâg hé holl viñouned.\n27. Hé startaad a réaz é prin̄sélez ar véleien, hag er c’hargou brâz all en doa ken̄t ; hag a réaz anézhan̄ ar c’hen̄ta eûz hé viñouned.\n28. Jonatas a c’houlennaz digan̄d ar roué ar fran̄kiz évid ar Judéa, évid ann teir frovin̄s, évit Samaria hag hé harzou ; hag é wéstlaz d’ézhan̄ tri c’han̄t talan̄t.\n29. Ar roué a aotréaz kémen̄t-sé : hag é skrivaz lizéri da Jonatas diwar-benn ann holl draou-zé, enn doaré-man̄ :\n30. Ar roué Démétrius d’hé vreûr Jonatas, ha da vrôad ar Iuzevien, salud.\n31. Kaset hon eûz d’é-hoc’h ann diskriv eûz al lizer hon eûz skrivet da Lasténes hon tâd diwar hô penn, évit ma anavezôt anézhi :\n32. Ar roué Démétrius da Lasténes hé dâd, salud.\n33. Lékéad hon eûz enn hor penn ôber-vâd da vrôad ar Iuzevien, a zô miñouned d’é-omp, hag a vîr ar féalded a dléon̄t dé-omp, enn abek d’ann azaouez hô deûz évid-omp.\n34. Kéméret hon eûz éta ar ratoz, ma vézô rôet d’ézhô holl harzou ar Judéa, gan̄d ann teir c’héar, Lida, Ramata, hag Aféréma, péré a zô bét staget oud ar Judéa diouc’h Samaria,\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/323&oldid=163865 »\nKemmoù diwezhañ degaset d'ar bajenn-mañ d'an 29 Eos 2020, da 15:32.


Jafrez Iañ (kont Anjev) - Wikipedia\nJafrez Iañ (kont Anjev)\nJafrez Iañ, pe Geoffroy « Grisegonelle » (louet e vantell) e anv gallek, pe Gaufridus pe Gauzfredus e anv latin, ganet war-dro 938/940, a oa kont Anjev war-lerc'h marv e dad Foulk II, adalek 958 betek e varv, d'an 21 a viz Gouhere 987, lazhet e seziz Marçon, e-tal Château-du-Loir.\nMab e oa da Foulk II ha d'e wreg Gerberga (priñsez eus Gâtinais ?).\nEmglev a reas gant kont Naoned enep kont Roazhon, ha gant Hugues Capet enep kont Bleaz. E seizh gwellañ a reas evit lakaat Capet da roue.\nDimezet e oa, war-dro 965, da Adélaïde de Vermandois (m. 974), merc'h da Robert Iañ a Vermandois, kont Meaux ha Troyes, ha da Adélaïde Werra.\nFoulk Nerra, pe Foulk III, († 1040), kont Anjev.\nJafrez, bev e 974\nErmengarde, dimezet da g-Konan Iañ, kont Roazhon ha dug Breizh.\nGerberga, dimezet da Gwilherm III Taillefer, kont Angoulême.\nMervel a reas Jafrez er bloavezh ma voe kurunennet Huon Capet.\nUn dimeziñ all[kemmañ | kemmañ ar vammenn]\nEn ur garta embannet gant Foulk Nerra e 1003 ez eus meneg eus ur breur dezhañ anvet Maurice, ha n'eus meneg ebet anezhañ e kartaoù Adélaïde de Vermandois. Lazhet e voe ar Maurice-se a-raok 1038 e-kerzh ur brezel ouzh Gautier de Langeais. Krediñ a reer e vije bet mab d'ur bried all da Jafrez, a c'hallfe bout Adèle, intañvez Lambert, kont Châlon.\nAdtapet diwar « https://br.wikipedia.org/w/index.php?title=Jafrez_Iañ_(kont_Anjev)&oldid=1458611 »\nKemmoù diwezhañ degaset d'ar bajenn-mañ d'an 4 Ebr 2013, da 01:37.


02 janvier 2017, 12:26\nSujet : han-se / e-se\nhan-se / e-se\nInteresant e vefe da studiañ an div stagell-se hag a zo hañval-kaer an eil deus eben. Ma 'n em drompan ket e tegasont un islavarenn heuliad (subordonnée de conséquence), ha kavout a raer anezhe e penn kentañ pe e fin an islavarenn : gleb-kaer eo han-se [glep'kɛ:r ɛ ɑ̃'se] donc elle est très mouillée...\n27 décembre 2016, 10:47\nUn toullad frazennoù 'meus gant a-gement ha n'emaint ket war al lec'hienn c'hoazh.\n18 décembre 2016, 10:40\nRe: Ar plac'h 'neus / 'deus\nLennet 'meus se tu bennaket ivez, dindan e bluenn. E "tammoù gwaskin" pe "initiation au breton familier" ?\n17 décembre 2016, 22:03\nSujet : Ar frammoù klivet / Les structures clivées\nRe: Ar frammoù klivet / Les structures clivées\nFramm klivet rekursivel brav !\n16 décembre 2016, 21:09\nSujet : An amprestoù diwar ar galleg / Les emprunts au français\nAn amprestoù diwar ar galleg / Les emprunts au français\nhttp://www.brezhonegbrovear.bzh/yezhadu ... tin_geriou\nAr frammoù klivet / Les structures clivées\nhttp://www.brezhonegbrovear.bzh/yezhadu ... mou_klivet\nKontadennoù ar bobl 3, Fañch An Uhel, p217 : "en deveus" : "hen eveuz" (Skrid Orin). E Treger e reer a-wechoù gant an trede gour unan "en deus, en deveus" goude ma vefe ur gour all. Amañ " Te en deveus graet an taol" = " Te ac'h eus graet an taol".\n31 octobre 2016, 12:47\nSujet : jañ-Pier Ar C'hamm\njañ-Pier Ar C'hamm\nKaset 'meus dit Riwal 9 istoar verr gant o anrjistramant da heul. Goulennet 'meus gantañ ha mat eo dezhañ.\nAr gwellañ a vefe krouiñ un islodenn "Istoarioù Jañ-Pier Ar C'hamm (Bear)" en dielloù dre gomz.\n30 octobre 2016, 21:10\nMat eo evel-se.\nN'eus ket a enrolladenn d'Ar Roc'h, kapital stoup. Tremenet e oamp e-kichen.\n29 octobre 2016, 10:56\nAdsellet 'meus, ha Bernard a skriv "hai" evit "arri", rezon 'teus. Louarn bihan blev war e silienn, louarn kozh blev war e gof ha louarn sot blev war e gog. Laket e vo evel-henn ma kerez : "Louarn bien blèw war i zilienn, Louarn koz blèw war i gof ha Louarn zod blèw war i go...


Charles Allston Collins gant John Everett Millais, 1850\nConvent Thoughts gant Collins\nCharles Allston Collins (25 a viz Genver 1828 – 9 a viz Ebrel 1873) a oa ul livour hag ur skrivagner breizhveuriat rakrafaelour.\nGanet e oa e Hampstead (Londrez). E dad William Collins, a oa ul livour brudet. E vreur henañ Wilkie Collins a oa skrivagner. Skoliet e voe e Stonyhurst College e Lancashire. Collins a gejas gant John Everett Millais ha levezonet e voe neuze gant pennaennoù al luskad rakrafaelour, evel ma weler en e livadur anvet Berengaria's Alarm (1850) a ziskouez gwreg Richarzh Kalon Leon o verzout ur marc'hadour-red o werzhañ gouriz he gwaz. Perzhioù al livadur a denn da re an oberennoù rakrafaelour. Millais a ginnigas ma vefe degemeret Collins er Vreuriezh, met Thomas Woolner ha William Michael Rossetti a nac'has, neuze ne voe ket degemeret Collins.\nCollins a voe e karantez gant Maria Rossetti, met ne blije ket dezhi, neuze e teuas da vezañ un den emsell ha penedour, hag an emzalc'h-se a levezonas e labour, evel ma weler en e oberenn vrudetañ, Convent Thoughts he zitl, a ziskouez ur seurez e liorzh ur gouent. E dibenn ar bloavezhioù 1850 e tilezas al livañ hag e stagas gant ar skrivañ. An dastumad anvet The Eye Witness (1860) eo e skrid brudetañ.\nDimeziñ a reas da Kate Perugini, c'hoar yaouankañ Charles Dickens, e 1860. Diwezhatoc'h e savas golo The Mystery of Edwin Drood ur romant gant Dickens chomet diechu. Mervel a reas e 1873 ha douaret e voe e bered Brompton e Londrez.\nBez Charles Collins\nAdtapet diwar « https://br.wikipedia.org/w/index.php?title=Charles_Allston_Collins&oldid=1820322 »


Charles Dickens (7 a viz C'hwevrer 1812 - 9 a viz Even 1870) a oa ur skrivagner saoz ganet e Landport, kichen Portsmouth. E 1814 e heulias e familh da Londrez ha goude-se da Chatham. Ne studias ket en ur skol met kalz traoù a zeskas e straedoù, a zlefe c'hoari ur perzh bras en e romantoù.\nDa 22 vloaz e krogas da labourat evel kazetenner er Morning Chronicle. E 1836 e euredas gant Catherine Hogart a roas dek bugel dezhañ. Dizimeziñ diganti a reas e 1858, avat. Skrivañ a reas Charles Dickens kalz romantoù ha danevelloù e kazetennoù. An hini kentañ a voe The Pickwick Papers embannet e miz Meurzh 1836. Heuliet e voe gant Oliver Twist (1837), Nicholas Nickelby (1839) ha The Old Curiosity Shop (1841).\nTremen a reas Charles Dickens un darn vras eus e vuhez en estrenvro ma skrivas un nebeud eus e romantoù pouezusañ evel David Copperfield (1850), A Tale of Two Cities (1860), Great Expectations (1861). Marvet eo e 1870 e Londrez.\nAnaoudegezh a reas Charles Dickens gant skrivagnerien SUA pan eas d'o bro. Gant tud evel Washington Irving e klaskas ober eus ar skrivañ ur gwir vicher ha goulenn a reas ma vije lezennoù strishoc’h da wareziñ gwirioù ar skrivagnerien.\n1.3 Oberennoù arall pennañ\nThe Mudfog Papers (1880)\nTo Be Read At Dusk (1898)\nOberennoù arall pennañ[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Charles_Dickens&oldid=1920436 »\nKemmoù diwezhañ degaset d'ar bajenn-mañ d'an 1 Gen 2022, da 12:16.


Djouangeg - Wikipedia\nKomzet e : Sina\nRannved : Guanxi\nKomzet gant : 4 milion\nFamilh-yezh : Yezhoù taiek-kadaiek\nYezhoù taiek ar c'hreiz\nYezh ofisiel e : Sina (Rannbarzh Emren Djouang)\nISO 639-1 za\nISO 639-2 zha\nUr yezh taiek eus skourr ar yezhoù taiek ar c'hreiz eo an djouangeg (djouangeg: cueŋь/cuengh; sinaeg: 壮语; pinyin: zhuàngyǔ) komzet e Rannbarzh Emren Djouang (Zhuang) e Guangxi e Sina e-lec'h m'emañ ur yezh ofisiel.\nWar zigresk eo implij ar yezh tra ma heñvela ar Djouanged ouzh ar Siniz.\nWar ranniezh Kontelezh Wuming eo diazezet yezh ofisiel. Bouyieg, ha a varner evel ur yezh dizalc'h e Sina, a zo ur rannyezh eus Djouangeg hepken. Komzet eo war harzioù etre Guangxi ha Guizhou. Ur c'hontinuom rannyezhel ez eus etre djouangeg ha Bouyieg\nDjouangeg a zo ur yezh donennel. C'hwec'h tonenn he-deus e silabennoù digor\n24 o pignat\n31 izel o kouezhout\n55 uhel ingal\n42 o kouezhout\n35 uhel o pignat\n33 krenn ingal\nDiv donenn (uhel hag izel) he-deus en silabennoù serret.\nWikipedia e djouangeg.\nAdtapet diwar « https://br.wikipedia.org/w/index.php?title=Djouangeg&oldid=1462882 »\nDernière modification le 4 Ebr 2013, à 16:02\nKemmoù diwezhañ degaset d'ar bajenn-mañ d'an 4 Ebr 2013, da 16:02.


Santel-e-skeud ha Fall-e-c’hoant - Wikimammenn\nLe Dault, 1950 (p. 11-18)\n◄ Raklavar Santel-e-skeud ha Fall-e-c’hoant Oferenn an Anaon ►\n« Nebeut a-walc’h a dra, Sant mat. » « Ha bez’ ez eus c’hoaz tud santel ? Pell a zo n’oun ket bet dre eno. P’am bezo eun deiz vak bennak ez in. »\n« Alo ! Per ! n’em boa ket lavaret d’it e… » « Gwir eo, Mestr, met ma oufec’h ivez. »\n« Ma ! va den mat, an dra-ze n’eo ket brao ! Kas ac’hanomp e-giz-se, hep goulenn eur seurt ! ha ni deuet da rei eun dra bennak d’eoc’h ! C’houi a gav d’eoc’h eta na vezo ket teñval hor penn o tistrei da gavout an Aotrou ! Me ho ped eta da c’hoantaat kaout eun dra bennak. »\n« Ma ! ivez. » eme ar manac’h a-benn eun tachad. « Gwelet em eus e laka ourgouilh em penn diboell ar meuleudiou a roer d’in. Ha me a vez e stad a bec’hed neuze ! o va Doue benniget ! Roet d’in eta. Aelez vat, ar c’hras da ober kalz a vad hep d’in gouzout netra. »\nHa nec’het eo an daou ael, e c’hellit kredi. Penaos ober na ouezo ket al lean ar vad a ray ? Goude beza en em glevet e lavaront :\n« Ho koulenn a zo roet d’eoc’h. »\nHag int kimiadi dioutañ neuze. A-barz distrei d’o falez glas, avat, ez eont da c’hervel tud ar vro da zont d’o c’havout, hag int d’ezo :\n« Tud vat, ar manac’h en deus graet kalz a vad d’eoc’h. Ober a ra kalz, met muioc’h c’hoaz e karfe ober. Ha ni, digaset gant Doue, ni hon eus roet galloud d’ezañ d’ober vad ha d’ober vad c’hoaz. Met, avat, setu amañ ar pep diaesa ma ’z eo skañv ho penn : ar manac’h ne fell ket d’ezañ klevout ano eus ar vad a ray hiviziken. Selaouit ’ta ar pez hon eus renket : ar sant a ray burzudou pa vezo e skeud a-dreñv e gein. Klevet hoc’h eus ? E-giz-se ne ouezo netra. Ha c’houi arabat d’eoc’h lavarout grik ebet d’ezañ morse diwar-benn e vurzudou ; rak ma tigouez d’ezañ dont da c’houzout, ne ray burzud ebet ken, ha c’houi eo a vezo gwaz a ze d’eoc’h… ! »\nHag an daou ael, digeri bras o diouaskell ha nijal war-du o bro dudius…\nDa c'houde, pa valee ar manac’h, e hade burzudou war e lerc’h : ar gwez sec’h-karn a zeue frouez enno, ar parkeier a roe eostou puilh ha kear, ar pradeier foenn druz ha stank, ar bleuñv a gemere liou brao ha c’houez vat.\nMont a rae an dud d’e heul a vandennadou, na petra ’ta ! Hag an dud dall a wele sklaer, ar re vut a zistagelle o zeod, ar re vouzar a zigore o diskouarn, diloc’ha eeun a rae ar re gamm. Ar beziou zoken a frailhe da rei frankiz d’ar re varo da vont er-maez…\nDen, evel just, ne lavare seurt d’al lean. Hemañ a gave d’ezañ beza tremenet eun deiz, eur zizun, eur miz hep beza graet vad ebet, ha lavarout a rae na dalveze ket eur seurt. An dud evelato a boke d’e sae gant anaoudegez-vat.\nDisoñjet e voe betek ano an ermit, ha lesanvet e voe Santel-e-Skeud. Siouaz ! ma ’z eus tud vat, ar re fall n’eo ket dishêr ar ouenn anezo.\nMantret e voe an holl. Dont a reas an ermit da c’houzout na c’helle netra mirout ouz Fall-e-C’hoant da wallober. Hag heñ soñjal petra da ober. Mont d’e gavout, a gavas d’ezañ, a oa mat. Eus ar pella ma wel anezañ o tont, Fall-e-C’hoant a ziroll da c’hoarzin ken reuñkeun, ma tarb d’ar mor sponta, d’ar mor e-lec’h ma vez an heol o vont da gousket.\nAr manac’h kaez a goll, a goll : hag egile a zo muioc’h a ze a galon ennañ, hag a hast, hag a hast. Klevout a ra Santel-e-Skeud trouz ha malloziou Fall-e-C’hoant o tostaat. Dare eo da veza tapet, ken… trouz ebet ken gant egile. Daoust ha re c’hell ken bale ?… Ne laosk le-douet ebet ken. Gervel al lean a ra truezus. Hemañ a dro e benn da sellout.\nFall-eC’hoant a laka e zaouarn palv-ha-palv, o c’houlenn pardon. Santel-e-Skeud a ra trugarez d’ezañ.\nHa Paol gornek a astennas e vizied skilfek. Fall-e-C’hoant a grene e-giz eur bern deliou. Hogen krabanou an aotrou lostek a yeas e skeud ar sant, ha me a lavar d’eoc’h e tec’has buanoc’h eget ma oa deuet. Mont a reas war e benn er vengleuz dour bero a zo he ano an Ifern.\n…Fall-e-C’hoant, dre chañs vat, a varvas a-raok e vignon. Met amzer en devoa bet da ober pinijenn evit e walloberiou, ha pignat a eure war eeun d’ar Baradoz. Hag a-benn eur c’hrapadig e teuas da gerc’hat Santel-e-Skeud. Hemañ a zeuas neuze da c’houzout en devoa graet vad ha vad c’hoaz, hag an neñv a dregernas gant eur c’han a levenez.\nAdtapet diwar « https://br.wikisource.org/w/index.php?title=Santel-e-skeud_ha_Fall-e-c’hoant&oldid=149593 »\nKemmoù diwezhañ degaset d'ar bajenn-mañ d'an 6 C'hwe 2019, da 14:23.


Loeiz Dujardin - Wikipedia\nLoeiz Dujardin (Louis Marie Dujardin e marilhoù an ti-kêr) (Lokournan, 17 a viz Mae 1885 – Lokournan, 21 a viz Ebrel 1969) a oa mezeg eus e vicher hag aozer skridoù war al lennegezh vrezhonek war e amzer vak.\n2 Ar gouizieg\n5 Liammoù divaez\nGenidik e oa eus Lokournan e Bro-Leon. Desavet e voe gant ur voereb kozh, rak mervel a reas e vamm pa c’hanas he bugel. Goude ar skol e Lokournan hag e Lesneven ez eas da studiañ ar vezegiezh, da Roazhon da gentañ ha da v-Montpellier da c’houde. Eno e voe prezidant Breuriezh ar Studierien Vreton. Tapout a reas, da 27 vloaz, e zoktorelezh war ar vezegiezh gant un dezenn anvet « Basse-Bretagne et Bas-Bretons : étude d’hygiène » ("Breizh-Izel ha Breizhizeliz : studiadenn war ar yec’hedouriezh"). Distreiñ a reas da Lokournan hag eno e tremenas e vuhez evel mezeg familh.\nE-pad ar Brezel-bed Kentañ ez eas d’an arme ha medisin e voe war an talbenn adalek an 20 a viz Here 1914. Chom a reas d’ober war-dro ar soudarded c’hloazet betek an 12 a viz Meurzh 1919, war-bouez ur pennad e 1917 ma voe adkaset en a-dreñv dre ma oa klañv. Anvet e voe da varc’heg en urzh al Lejion a enor, evit ar perzh a gemeras er brezel-bed kentañ. E 1939 e voe galvet d’an arme adarre, met chom a reas e Breizh, evel rener ospital-soudarded Landreger da gentañ hag e Trebeurden da c’houde.\nAr gouizieg[kemmañ | kemmañ ar vammenn]\nE-kichen e vicher mezeg e pledas a-zevri, a-hed e vuhez, gant studiadennoù war istor Breizh, ar brezhoneg hag e lennegezh. Degemeret e voe e Gorsedd Breizh e 1911, gant an anv barzh Loeiz Locronan D'ar mare-se ivez e oa ezel eus Kevredigezh Vroadel Breizh (U.R.B.), met kuitaat a reas ar strollad-se e miz Gwengolo 1911, e-pad kendalc'h Lokournan... Prezidant ar Bleun-Brug e voe eus 1920 da 1927. Etre 1922 ha 1925 e reas war-dro Emgleo Sant Iltud, ur gevredigezh katolik savet evit embann ha skignañ levrioù brezhonek. Sevel a reas pennadoù en ur bern kelaouennoù, brezhonek ha gallek : Feiz ha Breiz (pennadoù war ar yec’hed, dreist-holl, etre 1912 ha 1928), Gwalarn, Sav, Arvor (pennadoù sinet Loeiz Lok diwar-benn ar skrivagnerien vrezhonek), Kaierou Kristen, Kroaz Breiz, Mouez Sant Ronan (kannadig Lokournan), Les Cahiers de l'Iroise.\nSant Ronan (e brezhoneg), Brest, Imprimerie de la Presse libérale, 1935\nSaint Ronan. Notes sur sa vie et sur son culte (e galleg), Brest, Imprimerie de la Presse libérale, 1935 ; eil embannadur adwelet ha kresket e 1935 ivez.\nLanber, eur barrezig a Vro-Leon, Moullerezh Kreiz, Roazhon, 1942\nGwerz Lazadeg Skolidigou Itron Varia Montroulez, ti-moullañ ar C’hastell, Brest, 1943\nLa Vie et les Œuvres de Jean-François-Marie-Maurice-Agathe Le Gonidec : Grammairien et Lexicographe breton, 1775-1838, rakskrid gant Pêr ar Rouz, Brest, Imprimerie Commerciale & Administrative, 1949.\nMatériaux pour servir à l’histoire de la langue bretonne : les œuvres en langue bretonne du R.P. Julien Maunoir, 1606-1683, embannet gant an oberour, 1958.\nToponymie de la côte bretonne entre le Conquet et Argenton, enquête de Louis Dujardin, Paris, Imprimerie nationale, 1953.\nToponymie nautique de l'île de Batz et de ses abords, enquêtes de Louis Dujardin-Troadec et Alain Le Berre, Paris, Imprimerie nationale, 1965\nCalendriers iconographiques anglais de 1525 et 1396, inspirateurs probables des cartographes bretons du Conquet (XVIe siècle), Louis Dujardin-Troadec, Paris, 1965\nLes Cartographes Bretons du Conquet, la navigation en images, 1534-1650, rakskrid gant Henri Dyèvre, pennad-digeriñ gant Michel Mollat, Brest, Imprimerie Commerciale & Administrative, 1966\nHor Skrivagnerien (dastumad eus pennadoù Dujardin embannet er gelaouenn Arvor), levrenn 1 (1992) ha levrenn 2 (1995), Mouladurioù Hor Yezh\nArMen, n°198, janvier-février 2014, Louis Marie Dujardin, médecin photographe, gant Audrey Civran\nDalc'homp Soñj, niv. 17, 1986, Un érudit breton Louis-Marie Dujardin (1885-1969), gant Yann Bouëssel du Bourg\nDalc’had luc’hskeudennoù L. Dujardin e diellaoueg Penn-ar-Bed\n↑ Philippe Le Stum, Le néo-druidisme en Bretagne, Éditions Ouest-France, 1998, p. 122\n↑ Le néo-druidisme en Bretagne, pp. 127-129\nAdtapet diwar « https://br.wikipedia.org/w/index.php?title=Loeiz_Dujardin&oldid=1988924 »\nKemmoù diwezhañ degaset d'ar bajenn-mañ d'an 27 Ebr 2022, da 07:34.


Thomas a Kempis (anv latinaet implijet e galleg hag e meur a yezh), pe Thomas von Kempen pe Thomas Hemerken (1380 ?- 24 Gouere 1471 ?) a oa ur manac'h izelvroat. Er skridoù saoznek e skriver Thomas à Kempis alies. Sellet e vez ouzh Thomas a Kempis e-giz aozer gwirheñvel an De imitatione Christi (L'Imitation de Jésus-Christ) en defe embannet dizanv dre uvelder.\nGanet e oa e 1380 e Kempen, e-kichen Köln, en Alamagn en 1380. Hemerken e oa anv e dad, da lavarout eo morzholig.\nEn 1395 e voe skoliet e Deventer, en Izelvroioù. Dont a reas da vout eilskriver dihelloù.Goude ez eas da vanac'h da gouent menec'h Sant Aogustin e-kichen Zwolle, e-lec'h ma oa priol e vreur. Beleget e voe Thomas en 1413 hag anvet da eil-priol en 1429.\nMervel a eure e Zwolle en 1471.\n↑ Dont a rafe an à eus un doare da skrivañ an ab latin, hag a dalvez kement hag a, eus, e brezhoneg.\nAdtapet diwar « https://br.wikipedia.org/w/index.php?title=Thomas_a_Kempis&oldid=1818659 »\nDoueoniourien an Izelvroioù


Galv da vanifestiñ : ur stourmer Ai'ta ! galvet gant an archerien evit bezañ dist\nPanell Park ar Morbihan d'an traoñ\nDaoust d'ar c'houlzad kabaliñ e kendalc'h ar Stad e labour evit distruj hor yezh !\nDa heul an emglev evit dazont Breizh e oa bet sinet ur c'henemglev a-ziforc'h evit treuzkas yezhoù Breizh ha diorren an implij anezho er vuhez pemdez etre ar Stad hag ar rannvro e miz Here 2015.\nDre ar c'henemglev-se e oa tu da lakaat e pleustr ur banellerezh divyezhek war hentoù-tizh Breizh en un doare heñvel ouzh ar pezh a vez graet gant ar strollegezhioù lec'hel abaoe bloavezhioù.\nKoulskoude n'eus bet divizet tra gant ar Stad daoust d'ar c'henemglev-se bezañ sinet abaoe ouzhpenn bloaz. N'o deus kroget servijoù ar Stad da vont e darempred gant servijoù ar rannvro zoken, evit diviz asambles an doareoù lakaat e pleustr seurt ur panellerezh nag an deiziadur evit al labourioù.\nAozet e oa bet gant ar strollad Ai'ta! e miz Genver un oberenn arouezel distaliañ panelloù evit sevel a-enep an diouer a youl diskouezet gant ar Stad.\nRespontet en doa prefed Breizh en ul lizher kaset deomp e vije bet kroget an divizoù gant ar rannvro. Gortoz pell gortoz pell ? 4 miz goude eo dav anzav sklaer ne oa nemet komzoù toull rak n'eus bet kroget tra da vat !\nGwashoc'h c'hoazh just araok an dilennadeg ar Prezidant ha dilennadegoù kannaded da heul, ha daoust d'ar c'homzoù flour dalc'het gant lod, eo bet savet klemm gant servijoù ar Stad a-enep strollad Ai'ta ! (daoust pezh oa bet skrivet gant ar prefed !). Galvet e vo ur stourmer eus strollad Ai'ta ! gant archerien Gwitalmeze d'an 22 a viz Ebrel da 10 e 30 mintin.\nEvit souten ar stourmer ha sevel a-enep youl distruj hor yezh a-berzh ar Stad e c'halv strollad Ai'ta! da vanifestiñ dirak archerdi Gwitalmeze (5 straed Hanter Hent) d'ar sadorn 22 a viz Ebrel adalek 10 e 15 beure.\nDougen a ra klemm tolpad gwened a-enep Ai'ta! par Ai'ta ! Bro Gwened le 09/04/2015


Deiziadur pers - Wikipedia\nAn deiziadur pers (گاهشماری هجری خورشيدى e perseg) anvet ivez deiziadur iranek pe deiziadur Jalāli, zo un deiziadur heolel implijet en Iran, Afghanistan hag e broioù tro-dro evel Kurdistan. Ar bloaz nevez a grog d’an 21 a viz Meurzh, da vare kedez an nevezamzer.\nDegemeret eo bet an deiziadur-se da zeiziadur ofisiel en Iran e 1925. Neuze e voe lakaet sklaer e veze niveret ar bloavezhioù, evel en deiziadur muzulman, adalek an Hijra, pa’z eas Muhammad hag e heulierien eus Mekka da Vedina er bloavezh 622 goude J.K. E miz Meurzh 2007 eus hon deiziadur e krog ar bloavezh 1386 hervez an deiziadur pers. Kalz resisoc’h eo hennezh eget an deiziadur gregorian, rak gant an deiziadur gregorian e vo ur fazi un devezh goude 3320 bloavezh, tra ma ne vo ur fazi un devezh gant an deiziadur pers nemet goude 3,8 milion a vloavezhioù !\nAn deiziadur pers zo ennañ c'hwec'h miz kentañ gant 31 devezh ha c'hwec'h miz goude-se gant 30 devezh, nemet er miz diwezhañ e vez 29 devezh pe 30 devezh er bloavezhioù bizeost. Digeriñ a ra ar bloavezh gant Nowruz pe Newroz, gouelioù ar bloaz nevez, a bad tri devezh, eus an 21 a viz Meurzh d’an 23 a viz Meurzh en deiziadur gregorian.\nAnvioù ar mizioù en deiziadur iranekAozañ\n(gant an deiziad ma krog pep miz hervez an deiziadur gregorian)\nKregiñ a ra d'an\n1 Farvardin 31 21 a viz Meurzh\n2 Ordibehesht 31 21 a viz Ebrel\n3 C'hordad 31 22 a viz Mae\n4 Tir 31 22 a viz Mezheven\n5 Mordad 31 23 a viz Gouere\n7 Mehr 30 23 a viz Gwengolo\n6 Shahrivar 31 23 a viz Eost\n8 Aban 30 23 a viz Here\n9 Azar 30 22 a viz Du\n10 Dey 30 22 a viz Kerzu\n11 Bahman 30 21 a viz Genver\n12 Esfand 29/30 20 a viz C'hwevrer\nAdtapet diwar « https://br.wikipedia.org/w/index.php?title=Deiziadur_pers&oldid=1811667 »\nDernière modification le 30 Du 2018, à 09:15\nKemmoù diwezhañ degaset d'ar bajenn-mañ d'an 30 Du 2018, da 09:15.


Arnod an Euskareg | Kuzul ar Brezhoneg\nGant Padrig an Habask eo bet troet e brezhoneg «Euskararen berreskuratzea » hag embannet eo bet gant al Lanv. Al levr-se a zo anezhañ ar c’hentañ levrenn eus un dastumad emañ krog ar gevredigezh euskarek GARABIDE da embann. Un eil levrenn a zo bet abaoe. Gant pep levrenn, embannet da gentañ e peder yezh, euskareg, kalstilhaneg, galleg ha saozneg ez eus pep a z-DVD a c’heller dibab enno yezh an displegañ e-touez ar peder yezh-se ivez (Gwerzhet e vez al levr hag an DVD gallek a zisparti gant al Lanv, evit ar re a fell dezho).\nGARABIDE (hent diorren) a zo anezhi ur gevredigezh euskarek studiet ganti ar sokioyezhoniezh ha dielfennet ganti hent adperc’hennidigezh an euskareg. Ur gevredigezh a fell dezhi bezañ dorn ar bobl euskarek astennet war-zu ar pobloù dezho yezhoù en arvar a fell dezho saveteiñ.\nTeir lodenn a zo el levr, un displegadur diwar-benn an dañjer bras m’en em gav kalz a yezhoù dre ar bed hag alc’hwezioù an adperc’hennañ yezhoù, un dezrevell a-zivout ar stourm da adsevel an euskareg hag un sintezenn diwar-benn ar c’hentelioù a c’heller tennañ eus o arnod evit holl yezhoù orin ar bed. Pouez ar yezh-vamm, dont da vezañ komzerien glok, kefridioù ar yezhoù eus ar familh betek an dachenn etrevroadel, youl hag identelezh, setu poentoù a bouez da vezañ komprenet hag ar peder zachenn ret evit ur yezh da c’hellout bevañ : kaout ur yezh unvan, un deskadurezh er yezh, media er yezh hag ur c’hrouiñ sevenadur er yezh.\nTalvoudus e vo al levr-mañ da nep piv bennak a fell dezhañ kompren e pe stad emañ ar brezhoneg evit gwir ha d’an holl re a fell dezho kregiñ e-barzh evit saveteiñ hor yezh. Re alies e chom darnel ha diefedus, arouezel hep mui ken, ar stourm evit ar brezhoneg. Aze hon eus peadra da varn, da vuzuliañ, da sevel ur strategiezh evit adlakaat ar brezhoneg en e blom.


Danmark - Wikipedia\n(Adkaset eus Danat)\nGer-stur : Guds hjælp, Folkets kærlighed, Danmarks styrke (ger-stur ar familh roueel)\nKan broadel: Kong Christian\n(ha kêr vrasañ) Kopenhagen\n- Rouanez Marc'harid II Danmark\n- Ministr Kentañ Mette Frederiksen\n- Hollad 43,094 km² (134)\n- Dour (%) 1.6²\n- istimadur 2008 5,475,791 ()\n- Stankter 129.16/km² (78)\n- Hollad $198.5 milliard (45)\n- Keidenn $57,261 (6)\n0.943 (uhel) (14)\nKurunenn dan (DKK)\nUr vro eus hanternoz Europa eo Danmark. War-dro 5,8 milion a dud zo o chom enni. Ur vro gompez a-walc’h eo, pa n’eus ket a venezioù, kalzik inizi zo avat, e Mor an Hanternoz emaint tost holl anezho. Ur rouantelezh eo, Kopenhagen (a-wechoù Kopenhag) he c'hêr-benn.\nBro an Daned e talvez anv Danmark : ur bobl c’herman gozh e oa an Daned ha mark a dalvez marz. Ouzh Rouantelezh Danmark eo stag an Inizi Faero er Meurvor Atlantel, ha Greunland e Norzhamerika. En div vro-se ez eus pobloù all, dezho yezhoù disheñvel diouzh an daneg.\nAn hini vihanañ eus broioù Skandinavia eo Danmark. Er su emañ Alamagn, er reter emañ Sveden, hag en norzh Norvegia. Kelc’hiet eo ar vro gant ar mor pe dost. Er gevred emañ ar Mor Baltel, er c’hornôg Mor an Hanternoz, en hanternoz strizh-mor ar Skagerrak, hag er biz strizh-mor ar c’h-Kattegat.\nUl ledenez eo douar-bras Danmark, er c’hornôg, ha Jylland a reer anezhi. Al lodennoù all eus ar vro zo inizi : 79 anezho zo tud o chom warno. Pelloc’h er reter emañ enez Bornholm er Mor Baltel.\nKompez a-walc’h eo ar vro, gant torgennoù izel, lennoù, koadoù, hag aodoù troc’h-didroc’h ha kammigellek. Ne vezer gwech ebet gwall bell diouzh ar mor.\nMelestradur[kemmañ | kemmañ ar vammenn]\nDisrannet eo Danmark e pemp rannvro (daneg regioner) ha 98 keoded; Krouet e voe ar rannvroioù d'an hini kentañ a viz genver 2007 e frammadur Adreizhadur ar C'heodedoù da erlerc'hiañ an 38 kontelezh hengounel. Er memes amzer e voe beuziet asambles ar c'heodedoù bihan. Gant ar yalc'h dreist holl e vez karget ar rannvroioù met er c'hontrol ar c'hontelezhioù kozh n'o deus ket ar gwir da sevel tailhoù.\nSevenadur[kemmañ | kemmañ ar vammenn]\nE-touez an Daned zo brudet dre ar bed a-bezh e c’heller menegiñ ar skiantour Ole Rømer, an den en deus kavet tizh ar gouloù, ar prederour Søren Kierkegaard hag ar skrivagner Hans Christian Andersen.\nAnvioù un nebeud tud vrudet all, genidik eus Danmark :\nVitus Bering, moraer hag ergerzher\nKaren Blixen, skrivagnerez\nTycho Brahe, steredoniour\nNiels Bohr, fizikour, tapet gantañ ar Priz Nobel\nOle Kirk Christiansen, ijiner ar c'hoari LEGO\nKnut Veur, roue Danmark, Norvegia ha Bro-Saoz\nNikolai Grundtvig, barzh, prederour ha pedagogour\nLars von Trier, filmaozer\nDaneg eo ar yezh a gaozeer e Danmark. Kalz tud er vro a oar saozneg ivez. An anaoudegezh eus an alamaneg zo ledet a-walc’h ivez, dreist-holl er c’hreisteiz.\nEn Inizi Faero e komzer faeroeg, hag e Greunland e kaozeer greunlandeg. E kreisteiz Jylland (Slesvig) ez eus tud a gomz alamaneg.\nKar-nes eo an daneg d’ar yezhoù a gomzer e Norvegia hag e Sveden.\nStadoù ha tiriadoù ispisial Europa\nUnaniezh Europa (28 stad, holl ezel ivez eus Kuzul Europa)\nAlamagn · Aostria · Belgia · Bulgaria · Danmark · Estonia · Finland · Frañs · Gres · Hungaria · Italia · Iwerzhon · an Izelvroioù · Kiprenez · Kroatia · Latvia · Lituania · Luksembourg · Malta · Polonia · Portugal · Rouantelezh-Unanet · Roumania · Slovakia · Slovenia · Spagn · Sveden · Republik Tchek\nKuzul Europa (47 stad)\nAlbania · Andorra · Armenia · Azerbaidjan · Bosnia-ha-Herzegovina · Island · Jorjia · Liechtenstein · Moldova · Monako · Montenegro · Norvegia · Makedonia an Norzh · Rusia · San Marino · Serbia · Suis · Turkia · Ukraina\nStadoù europat, er-maez eus Kuzul Europa\nStad europat ha n'eo ket anavezet gant an holl\nRannvroioù europat gant ur statud ispisial\nAkrotiri ha Dekhelia · Åland · Inizi Faero · Gwernenez · Jan Mayen · Jerzenez · Jibraltar · Manav · Svalbard\nStadoù europat, ha n'int ket anavezet\nAbc'hazia · Artsac'h · Osetia ar Su · Sealand · Treuznistria · Republik Turk Kiprenez an Norzh\nAozadur ar Feur-emglev Norzh-Atlantel (AFNA)\nAlamagn • Albania • Belgia • Bulgaria • Danmark • Estonia • Frañs • Gres • Hungaria • Island • Italia • Izelvroioù • Kanada • Kroatia • Latvia • Lituania • Luksembourg • Makedonia an Norzh • Montenegro • Norvegia • Polonia • Portugal • Rouantelezh-Unanet • Roumania • Slovakia • Slovenia • Spagn • Stadoù-Unanet • Republik Tchek • Turkia\nFeur-emglev Mor Atlantel an Norzh • Emvodoù an AFNA • Oberadurioù an AFNA • Roll ar pleustradegoù • Kresk an AFNA • Dilez eus an AFNA Eneberezh ouzh an AFNA • Damani an AFNA war ar gwiad\nAnimus in consulendo liber • Banniel an AFNA • "Kan an AFNA" • Deiz an AFNA • Medalenn an AFNA\nKuzul an Norzh\nDanmark • Finland • Island • Norvegia • Sveden\nÅland • Inizi Faero • Greunland\nMonarkiezhoù ar Bed\nAfrika: Eswatini° • Lesotho • Maroko*\nAzia: Arabia Saoudat° • Bahrein* • Bhoutan° • Brunei° • Emirelezhioù Arab Unanet^ • Japan • Jordania* • Kambodja^ • Koweit* • Malaysia^ • Nepal • Oman° • Qatar° • Thailand\nKenglad ar Broadoù (Commonwealth): Antigua ha Barbuda • Aostralia • Bahamas • Barbados • Belize • Grenada • Jamaika • Kanada • Papoua Ginea-Nevez • Rouantelezh Unanet • Saint Kitts ha Nevis • Santez-Lusia • Sant Visant hag ar Grenadinez • Inizi Salomon • Tonga • Tuvalu • Zeland-Nevez\nMonarkiezhoù european all: Belgia • Danmark • an Izelvroioù • Liechtenstein* • Luksembourg • Monako* • Norge • Spagn • Sveden • Vatikan (Sez Santel)°^\n° monarkiezh absolut, * monarkiezh damvonreizhel, ^ monarkiezh dre zilennadegoù\nAdtapet diwar « https://br.wikipedia.org/w/index.php?title=Danmark&oldid=1998382 »\nAozadur Feur-emglev Norzh-Atlantel\nKemmoù diwezhañ degaset d'ar bajenn-mañ d'an 9 Mez 2022, da 14:11.


Parklec’hioù ha renkañ ar c’hirri - Kemper (BR)\nDegemer Bevañ e Kemper Monedone, treuzdougen Parklec’hioù ha renkañ ar c’hirri\nPaeañ ar parkañ enlinenn – Paeañ un TGS digresket enlinenn\nParkañ : ar pezh a zo cheñchet abaoe ar 1añ a viz Genver 2018\nEvit an dud a vicher hag an dilojadegoù\nKlemm enlinenn (RAPO)\nVignetenn evit an annezidi\nAr parklec’hioù kloz\nAr parklec’hioù dindanzouar hag ar parklec’hioù dindan an amzer\nE Kemper ez eus 5350 plasoù parkañ, 2600 plas digoust en o zouez, setu ez eo pourvezet mat-tre.\nE kreiz-kêr Kemper ez eus 14 parklec’h ha tri zakad parkañ : un takad ma ranker paeañ (pad berr hag etre), un takad parkañ reoliet gant ur pad hirañ (kantenn europat) hag un takad digoust.\nEmeur o paouez embann un tres parkañ nevez. Eeun, sklaer hag akomod-kaer eo : diouzh ar pad ho pez ezhomm e tiskouez deoc’h pelec’h parkañ ho karr gwellañ marc’had.\nPellgargañ an tres parkañ\nAbaoe ar 1añ a viz Genver ez eo dizanvezelaet paeamant ar parkañ : n’eus ket tikedoù ken da lakaat a-dreñv ho kwerenn-dal. Pelloc’h e skrivit niverenn ho plakenn-varilh war an eurdeizier. Dre-se e c’hall gwazourien ar c’hontroll gwiriañ hag-eñ eo reizh ho paeamant gant o zermenell.\nGallout a reer ivez paeañ ar parkañ gant an arload Whoosh hag el lec’hienn https://www.whooshstore.fr.\nMa chomit parket re bell pe ma na baeit ket e rankoc’h paeañ un treuziad Goude-Parkañ (TGP) :\n17 € d’ar muiañ ma paeit dindan 72e,\n35 € ma paeit diwezhatoc’h.\nPaeañ ar parkañ enlinenn – Paeañ un TGP digresket enlinenn\nAdreizh vroadel ar parkañ da baeañ er straedoù, lakaet gant ar Stad, zo o ren abaoe ar 1añ a viz Genver 2018. Ma ne baeer ket pe ma ne baeer ket a-walc’h, ne vo ket lakaet « telloù-kastiz » ken gant ar polis. En o lec’h e vo un « treuziad goude-parkañ », lakaet gant ar strollegezh.\nEvit aesaat ar cheñchamant-se, na felle ket da gêr Gemper ober, ez eus bet graet meur a dra abalamour da aesaat ar parkañ ha da greñvaat dedennusted kreiz-kêr.\nEurdeizieroù nevez, boazioù nevez\nEeunaet ha dizanvezelaet eo pep tra : n’eus ket ken tikedoù da lakaat ouzh ho kwerenn-dal. Hiviziken e skrivit niverenn ho plakenn-varilh war an eurdeizier evit diskouez piv oc’h.\nGant-se e c’hall gwazourien ar c’hontroll gwiriañ hag-eñ eo reizh ho paeamant gant o zermenell.\nKemerit tro eus ur c’hardeur digoust div wech an deiz\nEvit prenañ ho tefotachoù pe kas ho pugale d’ar skol ho pez ur c’hardeur digoust bemdez, bremañ. Adalek ar 1añ a viz Genver a vo daougementet kement-se : gwir ho po da gaout ur c’hardeur digoust diouzh ar mintin hag ur c’hardeur digoust d’enderv.\nEeun eo : trawalc’h eo skrivañ ho niverenn varilh en eurdeizier.\nEr straed Grallon ha war ar blasenn Alexandre Massé ez eus pevar flas arsav prim (30 munut digoust). Merket int gant bonnoù lugernus.\nPaeit a-bell diwar forzh peseurt eurdeizier e kêr pe gant an arload Whoosh\nMa’z oc’h parket er penn all da gêr, n’eo ket dav mont betek eno evit paeañ ar parkañ ouzhpenn ! Gant niverenn ho plakenn-varilh e c’hallit astenn hoc’h amzer parkañ diwar forzh peseurt eurdeizier e kêr, evit 2 eur d’ar muiañ. Gallout a rit ivez astenn pe arsaviñ ho parkañ gant an arload Whoosh.\n1. Digoust eo parkañ bepred e straedoù Kemper etre 12e ha 2e gk ha war-lerc’h 5e gk.\n2. Difennet groñs eo parkañ kirri en takad-bale dindan boan a dell-gastiz (gwelet amañ dindan).\n3. Ar felladennoù, estroc’h eget ar re a denn d’ar parkañ n’eo ket bet paeet, a chom e karg ar polis : parkañ direnkus, parkañ difennet, implij plasoù miret evit tud zo. Evito e c’haller lakaat telloù-kastiz betek 135 €.\n4. Evit ar parkañ hir (ouzhpenn 2e), grit kentoc’h gant ar 1394 a blasoù parkañ a zo e klozioù pe e savadurioù.\nParkañ digoust adalek 5e gk\nDigoust eo parkañ e pep lec’h adalek 5e gk.\nN’eo ket gwir evit ar parklec’hioù e klozioù : parklec’h an Tour d’Auvergne, ar Stêr-Deir ha Lattre de Tassigny. Memes tra evit ar parklec’hioù e savadurioù : Teodor ar Harz ha C’hoariva Kerne.\nPaeañ ar parkañ gant Whoosh\nGallout a reer paeañ hep touch\nGant an holl eurdeizieroù e c’haller paeañ hep touch gant ur gartenn-vank pe ur poellgomzer.\nPrizioù izel e-keñver ar c’hêrioù all e Frañs\nDisheñvel eo ar prizioù hervez ar seurt parkañ : er straedoù, en ur parklec’h kloz pe en ur parklec’h e-barzh ur savadur. Gwelet amañ dindan.\nUr c’hardeur digoust e pep lec’h, div wech an deiz\nEn holl blasoù parkañ da baeañ er straedoù e vez digoust ar c’hardeur kentañ, ur wech etre 9e00 ha 12e00 hag ur wech etre 2e00 gk ha 5e00 gk, abalamour da aesaat ar parkañ berr : arsav prim, lakaomp.\nEr parklec’hioù e-barzh savadurioù e vez digoust ar c’hardeur kentañ ivez.\nPlasoù arsav prim\nPevar flas arsav prim (30 munut digoust), merket gant bonnoù lugernus, a ginniger e straed ar Park ha war ar blasenn Alexandre Massé.\nAesaat ar parkañ d’an annezidi\nAbalamour da aesaat ar parkañ d’an annezidi er c’hreiz-kêr eo bet dalc’het prizioù ar c’houmanantoù er parklec’hioù kloz hag er parklec’hioù e-barzh savadurioù en ul live hag a zo kalz izeloc’h eget an hini evit ar re all (32 € ar miz pe 384 € ar bloaz).\nAbalamour da aesaat ar parkañ e-pad pell, war an deiz da skouer, ez eus bet lakaet ur c’houmanant hepken war-sav, 32 euro ar miz, sed war-dro 1 euro an deiz, adalek ar 1añ a viz Genver 2018 e parklec’hioù ar Stêr-Deir ha De Lattre de Tassigny.\nKêr Gemper a ginnig un treuziad diouzh an deiz pe diouzh ar miz da barkañ er straedoù evit an embregerezhioù dresañ ha kempenn da-geñver o labour, hag e degouezhioù zo evit dilojadegoù an dud prevez.\nAotreoù evit un deiz\nAnv zo eus un aotre da ac’hubiñ an domani foran evit ur c’houlz, hag a dalvez evit karbed un den a vicher. Roet e vez e burev-degemer renerezh ar mont-ha-dont hag an hentoù (02 98 98 89 57). Mat eo gouzout ne vez ket roet aotreoù seurt-se etre an 21 a viz Even hag an 31 a viz Eost, nemet ha talvoudus e vefe evit an holl.\nTakad e-barzh ar blegenn a-fet an aotre-se\nAn holl dakadoù (takadoù ma ranker paeañ, takadoù-bale, takadoù parkañ reoliet gant ur gantenn).\nTud hag a glasker tizhout\nAn holl (tud prevez o tilojañ, embregerezhioù labour, ar c’huzul-departamant,…)\nStignad lakaet war-sav\nGwelet e vez gant un aotre da lakaat a-dreñv gwerenn-dal ar c’harbed pa vez parket.\nAn dud a c’hall goulenn an aotre e burev-degemer renerezh ar mont-ha-dont hag an hentoù, pe en ober dre bostel da voirie@quimper.bzh. Forzh penaos e ranker lakaat teulioù kantreizhañ asambles gant ar goulenn.\nTeulioù kantreizhañ hag a c’houlenner\nNiverenn Rukad an embregerezh\nNiverenn plakenn-varilh ar c’harbed ma n’eo ket skrivet warnañ\nKontroll graet gant ar servijoù\nGwiriet e vez gant ar wazourien a evezh ar straedoù hag-eñ emañ an aotre er c’harbed parket.\n3,74 €/deiz evit an tri deiz kentañ, ha goude-se 5,30 €/deiz evit an deizioù war-lerc’h\nAnv zo eus un aotre hag a c’haller neveziñ bep miz, a dalvez evit karbed un den a vicher, hag a vez roet gant ar servij parkañ-gwirioù plas (02 98 98 88 93). Mat eo gouzout ne vez ket roet aotreoù miziek etre an 21 a viz Even hag an 31 a viz Eost, nemet ha talvoudus e vefe evit an holl.\nAn embregerezhioù a dres hag a gempenn traoù, a rank labourat ingal er c’hreiz-kêr da-geñver o obererezh.\nAn dud a c’hall goulenn an aotre e burev-degemer renerezh ar mont-ha-dont hag an hentoù, pe en ober dre bostel da stationnement.secretariat@quimper.bzh. Forzh penaos e ranker lakaat teulioù kantreizhañ asambles gant ar goulenn.\nAotre roet gant servijoù ar parkañ pa ziskouezer dezho kartenn c’hris karbed an embregerezh ha paperenn Kbis an embregerezh.\n34,49 euro ar miz evit pep karbed\nPrizioù en takadoù ma ranker paeañ\nEnno e c’haller parkañ betek 2 eur, ha 0,50 € zo da baeañ d’an nebeutañ, eus 9 e da 12 e hag eus 2 e gk da 5 e gk.\n2h15 (diskar priz treuziad goude-parkañ )\n2h30 (treuziad goude-parkañ (TGP)) neb abeg\nMa chomer parket re bell, hiviziken, e ranker paeañ un treuziad goude-parkañ (TGP) e 17 euro evit an TGP digresket adalek 2e15 parkañ hag e 35 euro adalek 2e30 parkañ.\nAn neb a bae an TGP dindan 72 eur a vo lakaet dezhañ priz an TGP digresket a 17 euro, a vo tennet anezhañ ar pezh en deus paeet dija evit parkañ.\nAmoug melestradurel diagent ret\nRet eo d’an neb a fell dezhañ elbikat ouzh paeamant un treuziad goude-parkañ (TGP) ober un amoug melestradurel diagent ret (Amdk) digant Kêr.\nPellgargañ ar furmskrid Amoug Melestradurel Diagent Ret (AMDK) / Klemm a-fet un TGP\nAn dud zo o annez pennañ er straedoù evit an dud war droad er c’hreiz-kêr hag er straedoù en takadoù ma ranker paeañ a c’hall bezañ gwerzhet ur vignetenn « annezad » dezho (10 €), gant ma tiskouezint teulioù kantreizhañ. Talvezout a ra e-pad bloaz (bloavezh keodedel, eus ar 1añ a viz Genver d’an 31 a viz Kerzu).\nPeget e vo ar vignetenn-se ouzh gwerenn-dal o c’harr, ha dre-se e vo digoust ar parkañ evito eus 9 e 00 da 10 e 00 hag eus 4 e 30 da 5 e 00 en takadoù ma ranker paeañ.\nTeulioù kantreizhañ evit goulenn ur vignetenn annezad :\nkartenn c’hris ar c’harr, a rank klotañ ar chomlec’h warni gant hini an annez ;\ntaos war al lojeiz er bloavezh a zo o ren pe er bloavezh kent, pe, ma ne vez ket, kevrat annez e talvoud pe testeni prenañ gant un noter (pa vez annezet an den nevez zo, dindan bloaz) ;\nfakturenn EDF/GDF pe fakturenn bellgomz nevez a-walc’h.\nAn Tour d'Auvergne : 230 plas, da baeañ war an deiz etre 7 e 30 ak ha 7 e 30 gk, digoust da noz etre 7 e 30 gk ha 7 e 30 ak.\nMaréchal de Lattre de Tassigny : 160 plas, digor ha da baeañ etre 7 e 30 ak ha 7 e 30 gk evit an implijerien ordinal ha 24e/24 evit ar goumananterien.\n5h30 neb abeg\nPark kloz ar Stêr-Deir : 380 plas, da baeañ war an deiz etre 7 e 30 ak ha 7 e 30 gk, digoust da noz etre 7 e 30 gk ha 7 e 30 ak.\nC’hoariva Kerne : 435 plas dindanzouar.\nTeodor ar Harz : 194 plas dindan an amzer.\nDa baeañ war an deiz ha da noz. Digor eus 7 e 30 ak ha 7 e 30 gk.\n7h00 neb abeg\nDa gemer digant penn parklec’h C’hoariva Kerne, plasenn an Tour d’Auvergne dindan ar c’hoariva. Pgz 02 98 64 92 55. Eurioù digeriñ : etre 7e30 ak ha 7e30 gk.\nEvit an annezidi : 32 € ar miz, 96 € an tri miz, 384 € ar bloaz.\nEvit ar re all : 65 € ar miz, 185 € an tri miz, 740 € ar bloaz.\nUr priz hepken evit ar c’houmanantoù da barklec’hioù ar Stêr-Deir ha De Lattre de Tassigny adalek ar 1añ a viz Genver 2018 : 32 € ar miz, 96 € an tri miz, 384 € ar bloaz.\nTi Kêr ha Tolpad-kêrioù - 44, plasenn Sant-Kaourantin - 29000 Kemper\nPgz 02 98 98 88 93 - stationnement.secretariat@quimper.bzh


Staj micher en un arnodlec'h mezegiezh\nRenta-kont staj micher Maïna, trede klas Digoradur Graet am eus ma staj micher en un arnodlec'h dielfennerezh mezegel. Choazet am eus ober ma staj eno evit gouzout penaos e veze dielfennet ar gwad, hag-eñ e veze jedet gant an dorn...\nTroiad an dredeidi er Greizenn Gelaouiñ ha Heñchañ e Kemper\nTroiad an dredeidi er Greizenn Gelaouiñ ha Heñchañ e Kemper Er mintin-mañ eo bet degemeret hon 29 skolajiad gant an ao. Dussonchez, rener ar greizenn.Dre hanter strolladoù en deus displeget dezho an heñcherezh goude an trede klas....\nHag a nevez el levraoueg ?\nSed aze un nebeut bandennoù-treset e brezhoneg hag e saozneg erru el levraoueg evidoc'h. Kit barzh album al levraoueg da zizoleiñ al levrioù a-bep seurt zo bet pourchaset nevez zo gant ar skolaj.\nNedeleg ar Skolaj e Ti an Holl Penharz\nDigwener, 22 a viz Kerzu, e oa bet aozet gouel Nedeleg ar skolaj. Al lodenn gentañ anezhañ a oa ur pezh c'hoariet gant studierien Kelenn "Diskouezadeg Landouzan" lakaet e brezhoneg gant Goulc'han Kervella diwar ur gontadenn c'hallek...\nDigoridigezh ti-annez Kuzon\nDec’h e oa bet lidet digoridigezh an hunva. Deuet e oa kerent eus ar skolaj, izili ar c’huzul-merañ ha tud e penn Kambr ar Micherioù. Fichet kaer e oa bet an hall bras ha staliet brav ur banne degemer. Trugarez da Glaod, da Gristine,...\nBageal ha natur e lenn-vor Brest\nE miz Here e oa aet skolajidi ar pevare klas da chom e-pad ur sizhun e kreizenn ar Vilin-vor e Logonna-Daoulaz. Bag fillao a za maez eus ar porzh dre dan Ur sizhunvezh dizoleiñ ha pleustr war ar bagerezh dre lien ha studial endro Lenn-vor...\nBAGAD DIWAN E Skolaj Diwan Kemper e oa anv gant ar skipailh a sevel kentelioù sonerezh Breizh evit hor skolidi adalek ar bloavezh 2000. Tomm e oa ar mennozh da Badrig ha Gael ha broudet e oamp bet gant Fanny. E miz C'hwevrer 2001 eta...\nGoulennoù ouzh ar genvlogerien : Penaos eo savet ar ger blog ? Petra sinifi blog eta ?


dremmwel - Wikeriadur\ndremmwel /ˈdrɛm.ɥɛl/ gourel (liester : dremmwelioù, dremmweloù)\nLinenn a vez graet ganti da zispartiañ an douar diouzh an oabl.\nDa c'houlou deiz ha d'ann abardaez e weleur a rez ann dour, a-hed ann dremvel, ar c'hoummoul [...] — (Lizeriou Breuriez ar Feiz - Leor kenta, 1849, p. 441.)\nOber a ra eur pennad kelc'h pe wareg a zo harp an daou benn anezhan var an dremvel; da lavaret eo e ve credet e teufe an daou benn euz ar warek pe an hanter kelc'h-ze bete'n douar. — (G. M., Feiz ha Breiz, 12 Du 1870, p. 327a.)\nWar dro hanter-noz, eun tan ru a lugernaz en dremwel. — (Taldir, En tu-all d'ar maro, La Résistance, 25 Du 1899, p. 1c.)\nAc'hano ez arvested en he fezh kompezenn divent Miranda, gronnet klok en dremmwel, gant aradennadoù menezioù, .... — (Youenn Drezen, Sizhun ar Breur Arturo, Al Liamm, 1971, p. 25.)\nHag atav e tibune ar parkeier, an hentoù, ar gwez, hag e pigne un dremmwel louet brumennek a-dreñv d'un dremmwel louet brumennek all, ... — (Roparz Hemon, War ribl an hent (pemzek kontadenn), Al Liamm, 1971, p. 11.)\nUr stignad brumenn danav a zamskeude an dremmwel : chom a raje brav, sur. — (Jakez Konan, Lannevern e kañv ha danevelloù all, Al Liamm, 1980, p. 68.)\nA-dreñv rideoz ma malvennoù kloz e tibun un travelling hir ha digor-frank war an dremmwel. — (Mich Beyer, Seizh Devezh Warn-ugent, An Alarc'h Embannadurioù, 2006, p. 64.)\nO tiskenn war-du an dremmwel edo an heol pan eas Harry ha Hagrid war o c'hiz gant an Hent-Treuz. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 93.)\nalamaneg : Horizont (de) gourel\ngalleg : horizon (fr) gourel\nAdtapet diwar « https://br.wiktionary.org/w/index.php?title=dremmwel&oldid=306817 »\nKemmoù diwezhañ degaset d'ar bajenn-mañ d'an 19 Du 2020, da 14:21.


Eilean Dubh (Kyles of Bute) - Wikipedia\nEilean Dubh (Kyles of Bute)\nEilean Dubh zo un anv boutin en arvor kornôk Bro-Skos. Sellit hag-eñ n'emaoc'h ket o klask un Eilean Dubh all .\nEilean Dubh gwelet eus al lestr PS Waverley.\nAnEilean Dubh-mañ , anavezet ivez evel Glen Caladh Island, a zo un enezennig didud tre dirak ledenez Cowal e strizh-mor Kyles of Bute. 300 metrad hed zo dezhi, ha 19 metr eo a-us d'al lanv. Dindan goadoù eo.\nGoude da Eilean Dubh bout didud n'eo ket diberc'henn, hag enni emañ bered tiegezh ar berc'henned .\nEn hanternoz emañ Eilean Dearghag er reter e weler ar Burnt Islands .\nPhoto of Caladh Harbour\nCreag Ealasaid (Ailsa Craig) · Cumaradh Mòr · Cumaradh Beag · Eilean Arainn (Arran) · Na h-Eileanan Loisgte (Burnt Islands) · Eilean Bhòid (Isle of Bute) · Eilean a' Chaisteil (Castle Island) · Eilean Dà Bhàrr · Eilean Dearg · Eilean Dubh · The Eileans · Glunimore Island · Eilean Mhoire · Eilean MoLaise (Holy Isle) · Eilean nan Eich (Horse Isle) · Innis Mheàrnaig (Inchmarnock) · Pladaigh · Sandaigh · Sgat Mòr is Sgat Beag · Eilean nan Caorach (Sheep Island)\nAdtapet diwar « https://br.wikipedia.org/w/index.php?title=Eilean_Dubh_(Kyles_of_Bute)&oldid=1923215 »\nInizi Firth of Clyde\nKemmoù diwezhañ degaset d'ar bajenn-mañ d'an 1 Gen 2022, da 14:16.


Un emsavadeg studierien oc'h en em ledañ en India\nAccueil / Lec'h / Etrebroadel / Un emsavadeg studierien oc’h en em ledañ en India\nUn emsavadeg studierien oc’h en em ledañ en India\nMaxime TOUZE 18 February 2016\nDec’h e oa en em vodet miliadoù a studierien hag a gelennerien e kreiz-kêr New Delhi, ar gêrbenn, gant bannieloù indian ha panelloù skrivet warne «N’eo ket peogwir n’emaomp ket a-du ez omp enepbrogar». E-barzh un dek kêr bennak all e oa bet studierien o vanifestiñ gant ar memes luganoù evit diskleriañ o c’hengred hag evit difenn ar frankiz ezteurel. Petra eo abeg ar reuz-mañ ? Harzet eo bet ur penn-studier e skol-veur vrasañ New Delhi, ur c’hreñvlec’h komunour.\nAbaoe ur sizhun ez eus manifestadegoù e-leizh evit souten prezidant kevredigezh studierien skol-veur Jawaharlal-Nehru, tamallet dezhañ a «zispac’hat». Ur c’hant kelenner bennak eus skol-veur vrudetañ India zo krog d’ober harz-labour.\nD’an 9 a viz C’hwevrer e oa bet aozet ur vodadeg gant un emsav studierien vaoist e koun un disrannour indian eus ar C’hachmir. Kondaonet d’ar marv e oa bet evit bezañ bet unan eus aozerien gwalldaol ar Parlamant indian e 2001. Krouget e oa bet d’an 9 a viz C’hwevrer 2013 en un doare kuzh ha n’eo ket bet rentet e gelan d’e familh. Anzavet en doa dindan ar jahinañ, ar pezh a laka douetañs. Tamallet e oa bet kement-all d’an arme indian gant an ONG a zifenn gwirioù Mab-Den.\nTenn eo an traoù rak ur sindikad studierien hindou en doa galvet ivez da vanifestiñ a-enep an emsav eus an tu-kleiz. Astennet eo dalc’h ar penn-studier en toull-bac’h ha stlapet e oa bet mein warnañ ha kazetennerien ‘zo gant breutaerien vroadelour dimerc’her, a-raok mont e-barzh al lez-varn. Evit poent ne oar ket ar gouarnamant penaos respont d’al luskad nevez-mañ. Etre ar skeudenn en deus c’hoant da reiñ en diavaez hag e bolitikerezh e diabarzh ar vro.\nWar washaat ez a an traoù evit ar minorelezhioù er gevredigezh, muzulman ha kristen peurgetket. E penn ar vro emañ ar strollad broadelour tu-dehoù pellañ BJP, Bharatiya Janata Party strollad ar bobl indian, gant Narendra Modi en e benn. Ar strollad-mañ a fell dezhañ hindinaat hag hindouegeshaat ar gevredigezh. Graet e vez «safronadur» eus an emdroadur-mañ, diwar liv ar vroadelourien. Ha broadelour-meurbet int ha stourm a reont a-enep da gement mouezh hag a sav a-enep d’ar Stad. Dec’h ec’h embanne ar gouarnamant e rankfe ar 46 skol-veur greiz staliañ «lorc’hus» ar banniel triliv indian war «ur wern a 60 metrad» hag e rankfe skol-veur Jawaharlal-Nehru bezañ an hini gentañ.\nShare the post "Un emsavadeg studierien oc’h en em ledañ en India"


Labouriou ar porz | Becedia\nLanderne, eur porz koñverz birvidig en XVIIIvet Kantved\nBerteleme Kerroz (1727-1805), euz ar mor d’ar heñverz.\nEn XIXved kantved, euz ar heñverz d’an industriez\nLabouriou ar porz\nAozer : Jean-Pierre Thomin / Gwengolo 2020\nDister eo aveadennou porz Landerne beteg penn kenta an XVIIIved kantved. Abaoe ma oa bet adsavet ar pont e 1510, o tiwall anezañ ouz tagadennou ar mor, n’eus nemed daou gae bihan e mein o tigemered eun nebeud bigi. Aocha a ra ar re all war riblou ar ster pe e strad ar ster. Posta a ra e 1693 ar gomuniez kêr 1 000 lur a-benn sevel eur hal, « evid ma hello ar hezeg diskenn êsoh e-barz ar ster da dostaad ouz ar bigi ». Lakeet eo eur raktres braz a labouriou-porz war ar stern, goude m’eo eet ar heñverzourien e penn an ti-kêr e 1721. Savet e vez dindan 50 vloaz, 800 metrad a gaeou eeun, 6 kal ha meur a zervez-arad da ober pladennou, a ra diouer e Brest, peadra da rei da Landerne aveadennou o respont da ezommou ar hoñverz. Sikouret e vez kalz al labouriou-ze gand arhant Stadou Breiz. E-touez ar porziou sikouret ar muia eo Landerne. Gelled a ra lavared neuze ar mêr Cosson e 1774 : « ar re vrava toud e-keñver re porzou koñverz ar Proviñs eo, heb mar ebed, on kaeou ». Kadarnaad a ra Cambry e 1795 : « nebeud a gaeou a zo ken bras, ken ledan ha ken êz ha re Landerne ».\nKen stanket ma ‘z eo porz Brest gand pourveziou Marin ar roue, ne hell kinnig d’ar hoñverz nemed 300 metrad a gaeou, eun nebeud derveziou ar zun. Hini Landerne, avad, gouestlet d’ar hoñverz penn da benn, a hell digemered kalz a drafik. Dalhet e vez, e-barz magajennou ha grignolou, ar varhadoureziou ha dreist-oll pourveziou ar Marin, ma ra houmañ diouer braz anezo e penn kenta peb brezel brezeliou. Re deo dezañ neuze prena anezo d’ar priziou lakeet gand ar heñverzourien. Kement-se a zigas gounidou braz dezo.


Le dimanche 3 août 2014, la commune de Pouldergat honore ses nombreux morts pour la France durant la guerre 14-18. Dépôt de gerbe au monument aux morts, lecture en français et en breton (voir ci-dessous) de l'Ordre de Mobilisation Générale datant du 2 août 1914.\nLecture en breton du texte de l'ordre de mobilisation, par Yves Le Berre\nArme a zouar hag Arme a vor\nd’an oll voazed da gemer an armou\nHervez eun dekret kemeret gand Prezidant ar Republik eo gourhemennet sevel an armeou a zouar hag a vor, hag ouspenn-ze kemer an oll loened, kirri hag harnachou a zo red anezo evid ekipa an armeou-ze.\nAn devez kenta da gemer an armou eo ar zul eil devez a viz eost ar bloavez mil nao hant pevarzeg.\nPeb goaz gouest da zervichi a rank, dindan boan da veza puniset striz hervez al lezennou, heulia aliou leor ar zoudard (ar pajennou e liou a gavo en e leor).\nDa respont en eus d’an urz-man peb gwaz n’ema ked hirio dindan an armou, hag en-eus grêd e zervij :\n1° En arme a zouar, asamblez gant ar re a oa er holoniou, ha soudarded ar zervichou all ;\n2° En arme a vor, asamblez gand ar re o deus grêd o zervij war vor hag armurierien ar batimanchou a vrezel.\nPennou braz ar Stad hag an Arme a zo karget da gas an dekred-man da vad.\nMinistr ar Brezel\nMinistr ar verdeadurez


Guirionéeu ag er Religion/Chapistr 28 - Wikimammenn\nGuirionéeu ag er Religion/Chapistr 28\n◄ Secourieu d’hum gonvertissein tennet a Bassion Jesus-Chrouist. 1. Er boén en dès anduret én é Inean. 2. Er boén en dès hur Salvér anduret én é Gorv. Ræsonieu aral lan a gonsolation, tennet a Bassion hur Salvér Jesus-Chrouist. ►\nEIHVÈD CHAPISTR AR-N-UIGUÉND.\nII. er boén en dès hur salvér anduret én é gorv.\n1° Jesus-Chrouist en dès anduret én é Gorv muyoh a zrougueu eit n’en dès anduret rah er Vartirèd ha rah,en dud. O justice Doué, pihue e gredehé hou sontéal ! O Tad éternel, petra en dès hou touguet de lacat hou Mab carantéus idan perh tud quer counaret ! Péhour, te hellehé santein ur ræson benac a guement-cé a pe houyehès petra-é un Doué dispriset dré er péhèd !\nNi e lein én un histoér penaus ur roué en doé ur bobl péhani en doé hum sàuet énep dehou. Er bobl-men er sterdé quement que ne vennent en discar a ziar é drôn. Mab er roué, é huélèt ou hounar, e yas d’hum daul doh treid é dad hag e laras dehou : me zad a garanté, pardonnet d’er bobl queih-cé. — « Ah ! me hroaidur, emé en tad-men, er bobl-cé, péhani e mès câret quement a houdé ma on ar en trôn, ne hel quet bout pardonnet, a vihannoh lacat lod a nehai ér prison, lod aral e vou ret forbannein a me ranteleah hag hilleih e vout ret lacat d’er marhue. — Me zad, me zad, e rescondas er prince youanq, just ha gùir-é er péh e laret. Hama, mem buhé, men goaid e za ag ul ligné royal, é léh turul hou pobl ér prison, er forbannein ag hou ranteleah, hag é léh er marhue e jauge doh ol en dud counaret-cé, taulet er punitioneu-zé ar-n-an-mé ; laqueit-mé d’er marhue. » En tad, é huélèt quement-cé, e zégassas é vab ar er vangoér ihuellan ag er guér, hag e hras el lacat d’er marhue dirac en ol. Quement hanni e oé é huélèt un dra quer souéhus, é hanàué splann mad er vrastèd ag ou zorfæt, ha péh quer bras oé colér ou roué, que n’hum lacant de chongeal én-hai ou hunan petra ou doé groeit, hag ind hum rantas anfin d’ou devér èl aguênt ; mæs guet hilleih a anquin ou dout hum gueméret doh ou roué. Deustou ne hellér quet larèt é ma haval er péh en dès groeit er roué didruhé-cé, doh er péh en dès groeit Calon misericordius en Eutru Doué aveid omb-ni, é exampl e hel neoah chervige de ziscoein é ma bras caz en Eutru Doué doh er péhèd. Rac Doué en Tad, péhani en dès ur garanté infini eit Doué er Mab, e lausq en tauleu eahussan de gouéh ar nehou. Ean e lausq en diaulèd, en ol fallantéieu ag en ihuern de væstronein é calon er vourreàuïon que n’en dès hanni a nehai un distér truhé doh Mab Doué. Ean e lausq en tauleu de scoein é Gorv adorabl, d’er blocein, d’er rouguein ha d’er golein a houlieu. Ean e lausq ur vostad soudardèd de scrabinein ha de zispen é face sacret, de blantein spern én é Bèn adorabl ; én ur guir, berhonnet ha mâlet-é étré ou deourn. Anfin, ean ou lausq de ziflosquein é isquern goudé m’en dès scùillet rah é Hoaid, d’en tachein doh er groéz é quis ul multrér, ha, staguet doh-t-hi, ean e varhue étré deu lair. Hà perac quement a rustoni é quevér ur Mab quen douce, quer caër, quer carantéus ha quer santel ? Rac ean en dès hum garguet a han-omb ha tennet ar nehou ol en drougueu hur boé méritet. Musulet bermen er sam ag hou péhedeu doh ponnérdæt er groéz.\n2° Chonget erhat enta, e lar S. Pierr, é souffranceu Jesus-Chrouist ; ind e zisquou d’oh tri zra : 1° Petra-é brastèd en Eutru Doué, a pe ne oé meit izeldæt un Doué capabl de rantein dehou inourieu jaugeabl ? Petra-é santeleah Doué hag er haz en dès doh er péhèd, a p’en doé èl dishanàuet é Vab, rac ma huélé én-hou seblant er péhèd ? Petra-é justice en Eutru Doué, péhani n’en dès guellet bout distannet nameit dré izeldæt é Vab ? Petra-é misericord en Eutru Doué, péhani en dès lausquet é Vab adorabl é creis quement a dourmanteu eid hou tennein hui ag en ihuern ? Ha péh quer bras é bet caranté é Vab, péhani en dès hum reit a nehou é hunau d’en tourmanteu-cé ha d’er marhue dré druhé doh-oh, ha guet quement a garanté èl pe vehoh bet hou ç’hunan ér bed. — 2° Hui e ztsquou chongeal én é souffranceu petra-oh, péh quer précius-é hou ç’inean, er péh hi dès coustet hag er péh e tal, a p’en dé bet ret d’un Doué huisein er goaid, merhuel én tourmanteu eid hi zennein ag en droug hag hi lacat én hent mad. — 3° Hui e zisquou hoah fallanté er péhèd, a p’en dé bet caus de varhue Mab Doué ; hui e huélou er vrastèd a nehou, rac quenavé Jesus-Chrouist ol en dud, d’un taul, n’en devezé jamæs guellet diverchein a han-amb ur péhèd marhuel hemb quin. Na brasset punition e zou deliet d’er péhèd ! Rac mar dé bet ret cavouét mériteu hemb som un Dén-Doué eit diverchein er péhèd, ret-é larèt ehué penaus ur boén hemb som, un ihuern éternel n’en dé quet rai rust eid er punissein. Hui e hanàuou anfln er péh e zeliet gobér eid er punissein ér bed-men, én ul larèt : mar en dès er vamen ag en ol santeleah souffret eit péhedeu péré n’en doé quet groeit, a betra é teli bout ingorto un torfætour èl on-mé, cablus a béhedeu hemb nombr.\nGuet ræson enta en en dès laret en Tadeu santel penaus Jesus, staguet doh er groéz, e zou ul livr bras é péhani er ré abil hag er ré dihouyèc e zeli disquein ou religion. Él livr sacret-cé en en dès er Sænt disquet hanàouèt Doué hag er péh e zelient de Zoué. Er grucefi e oé perpet dirac ou deulegad. É léh pourfittein ag el leçonieu e ra d’emb, ni e hra èl bugalé péré e zigueor ul livr péhani ne leinant na ne gomprenant quet. Neoah en hani ne houér quet el livr-cé ag er groéz e hel larèt penaus ne houér nitra. Sant Paul n’hum hloriflé nameit a hanàouèt Jesus staguet doh er groéz. Ah ! ma ne hel quet dareu, goaid ha marhue un Doué digueor hun deulegad ar hun devérieu hag ar hur péhedeu, brasset-é hun dalledigueah hag hur misér !\n1° Naren, nitra ne hellou mui em lacat de durul termén d’em honversion. 2° Prest-on, guet er secour a hræce Doué, de souffrein tout quêntoh eit clasq hoah ur péhèd marhuel hemb quin. — O Jesus ! mé hou pèd, dré er poénieu e hoès anduret a gaus d’em féhedeu, de rein d’ein en dout caz bras doh er péhèd, ha ma hrein pénigen ag er ré e mès bet er maleur d’hobér beta bermen.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_28&oldid=90925 »\nKemmoù diwezhañ degaset d'ar bajenn-mañ d'an 29 Eos 2016, da 16:47.


Pajenn:Fenelon - Digweziou Telemaq mab Ulyss.djvu/41 - Wikimammenn\nPajenn:Fenelon - Digweziou Telemaq mab Ulyss.djvu/41\nquét ar ré vad. Hor ranna a réaz, hag abaoué né allen qét gouzout pétra éz oa deut Mentor da véza. An ranadur-zé éz oé évid-omp eun taol foultr. Métophis a grédé bépred pénaus, en eur ober goulennou déomp a zaou du, ho laqafé da lavarout traou dishénvel : dreist ol é crédé va saouzanni dré bromessaou gaer, ha ma laqaat da lavaret a énep ar péz hén divijé lavaret Mentor. En divez, né glasqé qét léal ar wirionez, mès an abeg da rei da grédi d’ar roué éz oamp Phénicianed. Ha pétra bennag ma oa ar roué qér fur é teuas a ben d’hén touella, ha ni dinam.\nEvid-oun éz iz è gwéléac’hiou horrubl : gwélet a rer énô tréaz entannet er compezennou, erc’h ha né\nAdtapet diwar « https://br.wikisource.org/w/index.php?title=Pajenn:Fenelon_-_Digweziou_Telemaq_mab_Ulyss.djvu/41&oldid=116701 »\nKemmoù diwezhañ degaset d'ar bajenn-mañ d'an 30 Mez 2018, da 19:37.